Poslankyňa Katarína Cséfalvayová vstupuje do strany Most-Híd

Katarína Cséfalvayová sa do parlamentu dostala so stranou #Sieť, ktorú krátko po voľbách opustila.

BRATISLAVA. Poslankyňa Národnej rady SR Katarína Cséfalvayová vstúpila do strany Most-Híd. Oznámila to na štvrtkovej tlačovej konferencii v parlamente spolu s predsedom Mosta-Híd Bélom Bugárom. U bugárovcov bude mať na starosti zahraničnú, európsku agendu. "Rozhodla som sa vstúpiť do strany Most-Híd v neľahkom období. V neľahkom období pre Most, pre vládu aj pre Slovensko. Politika, akú predstavuje Most, má budúcnosť a zaslúži si podporu," vysvetlila svoj vstup Cséfalvayová. Most-Híd sa podľa nej najviac drží svojich hodnôt a je čitateľným partnerom, ktorý si uvedomuje svoju zodpovednosť. Bugár ocenil, že strana v otázke zahraničnej politiky posilnila. "Slovenská republika musí byť proeurópska a proatlantická. Most-Híd je jediná parlamentná strana, ktorá je etablovaná v zahraničných organizáciách, v dôležitej EPP, a hodnotovo je jediná, ktorá sa drží tejto orientácie. Strana sa v tejto oblasti posilňuje, vstúpila do nej Katarína Cséfalvayová," uviedol Bugár. Cséfalvayová pre Most-Híd pripravila program v oblasti európskej politiky, o ktorom rozhodne júnový snem. "Máme v ňom opatrenia, ktoré pomôžu zvýšiť životnú úroveň občanov na Slovensku, ktoré zagarantujú bezpečnosť a ktoré reagujú aj na výzvy a riziká, ktoré nás čakajú v budúcnosti," opísala poslankyňa. Most-Híd bude podľa jej slov podporovať väčšiu integráciu v ekonomickej a rozpočtovej oblasti. "Sme presvedčení, že Slovenská republika by mala podporiť všetky rozumné aktivity vedúce k prehlbovaniu ekonomickej, rozpočtovej a menovej integrácie a k dobudovaniu jednotného trhu," zdôraznila. Potrebné je tiež podľa nej jasné rozdelenie kompetencií medzi členské štáty Európskej únie. Dôležité je ďalej podľa Mosta-Híd zachovanie schengenského priestoru, volá po posilnení vonkajšej ochrany hraníc. Strana nesúhlasí so svojvoľným zavádzaním hraničných kontrol členskými štátmi v rámci Schengenu. Vyzdvihuje aj ochranu životného prostredia. Program hovorí aj o novom európskom rozpočte, využívaní eurofondov, migrácii a sociálnych témach. Cséfalvayová zdôraznila, že členstvo v Európskej únii prináša Slovákom príležitosti, relatívnu prosperitu a dáva nádej, že Slovensko bude trvalou súčasťou vyspelého sveta. K takejto politike chce prispieť. Bugár poukázal, že politické strany majú rozdielne, prípadne nejasné názory na zahranično-politickú orientáciu Slovenska. Opozícia podľa neho ani v zahraničnej politike nepredstavuje alternatívu voči súčasnej vláde. Priznal aj rozdielne názory na orientáciu Slovenska v koalícii. Zdôraznil však, že v programovom vyhlásení vlády je zapísaná proeurópska orientácia a to je podľa neho podstatné. Cséfalvayová sa do parlamentu dostala so stranou #Sieť, ktorú krátko po voľbách opustila. Prešla do poslaneckého klubu Mosta-Híd, ale dosiaľ nebola členkou strany. U bugárovcov bude mať na starosti európsku agendu. Je šéfkou zahraničného parlamentného výboru.


IS ho zajal pred šiestimi rokmi. Londýn verí, že reportér je nažive

Cantlie sa naposledy objavil v decembri 2016 na propagandistickom videu.

LONDÝN. Britský vojnový fotograf a reportér John Cantlie, ktorého pred viac než šiestimi rokmi zajali bojovníci extrémistickej organizácie Islamský štát (IS), by mohol byť stále nažive a v zajatí IS. Novinárom to v utorok povedal štátny tajomník britského ministerstva vnútra Ben Wallace, uviedla agentúra AFP. "Wallace povedal novinárom v Londýne, že britská vláda sa domnieva, že (John) Cantlie je stále nažive a v zajatí ISIS," informovala spravodajská stanica CNN. Wallace však nepredložil žiadne dôkazy, ktorými by svoje tvrdenie podložil. "Vieme o aktuálnych novinkách, že John je nažive. I keď to nie je v súčasnosti podložené, naďalej dúfame a modlíme sa, aby sa to ukázalo ako pravda," uviedla na Twitteri Cantlieho rodina. Wallace podľa agentúry AP dodal, že politikou britskej vlády je únoscom výkupné za zajatcov nevyplácať. Naposledy bolo možné vidieť Cantlieho živého v decembri 2016 na propagandistickom videu Islamského štátu. Cantlieho prvýkrát zajali v júli 2012, keď robil reportáž v Sýrii, zakrátko sa mu podarilo utiecť. Novinára druhýkrát zajali v novembri 2012 spoločne s americkým reportérom Jamesom Foleyom. Ten sa neskôr stal prvým zajatcom, ktorému džihádisti odťali hlavu v propagandistickom videu. Na rozdiel od ostatných západných rukojemníkov, ktorých IS zabil, Cantlieho opakovane využívali ako sprostredkovateľa svojich odkazov na propagandistických videách. Cantlie zakaždým rozprával z pohľadu tejto militantnej organizácie. Cantlie je posledným Britom, ktorý sa nachádza v zajatí IS.


Fica prekvapuje šírenie nenávisti ako politickej doktríny

Premiérov prejav pri uctení si pamiatky obetí holokaustu prečítal minister práce Ján Richter.

BRATISLAVA. Premiér Robert Fico si obete holokaustu a rasového násilia uctil veľmi rýchlo. Prišiel, položil veniec a odišiel. „Mňa prekvapuje a zároveň i desí, s akou ľahkosťou sa dnes, ako oficiálna politická doktrína, šíri nenávisť na Slovensku a slovenskej politickej scéne,“ povedal novinárom po kladení vencov premiér. V minulom roku pri tom európski socialisti kritizovali jeho výroky voči Moslimom a vyzvali ho, aby sa verejne dištancoval od akýchkoľvek nenávistných prejavov voči nim. Fico sa na pietnej spomienke zastavil len na chvíľu, jeho prejav neskôr prečítal minister práce Ján Richter. Spoločne s premiérom prišli k pamätníku obetí holokaustu na Rybnom námestí v Bratislave aj predseda parlamentu Andrej Danko, podpredseda parlamentu Martin Glváč, minister obrany Peter Gajdoš, minister zdravotníctva Tomáš Drucker, minister kultúry Marek Maďarič, minister práce Ján Richter, ministerka pôdohospodárstva Gabriela Matečná. Obete holokaustu i rasového násilia si prišli uctiť aj predstavitelia samospráv i židovskej náboženskej obce. Fico zároveň povedal, že sa snaží pomáhať aj Múzeu holokaustu v Seredi. Už v marci avizoval, že boj proti prejavom fašizmu bude základnou líniou politiky jeho strany.


Tenista James Duckworth podstúpil operáciu nohy

Austrálsky tenista nekonkretizoval problém a nepridal prognózu termínu návratu.

Loading
 ... BRATISLAVA. Austrálsky tenista James Duckworth podstúpil operáciu nohy, ktorá ho limitovala počas predchádzajúcich šiestich týždňov. Uviedol to na instagrame. Nekonkretizoval problém a nepridal prognózu termínu návratu. "Všetko dopadlo dobre a ja dúfam, že budem čo najrýchlejšie nazad na kurte," skonštatoval od soboty 25-ročný 107. muž singlového renkingu ATP. Duckworth na melbournských grandslamových Australian Open prehral minulý pondelok v 1. kole dvojhry s Talianom Paolom Lorenzim 4:6, 7:6 (4), 6:7 (4), 4:6.


V USA odštartoval boj demokratov o možnosť vyzvať Trumpa vo voľbách

Všetci desiati demokrati popakovane útočili na Trumpa a jeho ekonomickú politiku.

MIAMI. Systém zdravotného poistenia v USA či prisťahovalectvo boli témy, ktoré dominovali stredajšej debate uchádzačov o prezidentskú kandidatúru americkej Demokratickej strany. Približne dvojhodinová debata bola prvou z dvoch, do ktorých rozdelili dve desiatky uchádzačov o demokratickú nomináciu. V debate sa stretlo viacero menej známych kandidátov, snažiacich sa sčasti aj pomocou kriku strhnúť na seba pozornosť divákov a dokázať, že sú schopní byť v prezidentských voľbách v roku 2020 dostatočným súperom úradujúcemu prezidentov Donaldovi Trumpovi, napísala agentúra Reuters. Všetci desiati demokrati podľa tejto agentúry z pódia opakovane útočili na Trumpa a jeho ekonomickú politiku, ktorá podľa nich prináša osoh bohatým na úkor chudobnejších pracujúcich Američanov. Za nemilosrdnú tiež označovali jeho pohraničnú agendu. Často sa však púšťali aj jeden do druhého, pričom najčastejším terčom ich útokov bol bývalý texaský kongresman Beto O"Rourke, píše Reuters. Ten sa sporil s bývalým starostom mesta San Antonio Julian Castro o pohraničnej politike, a s newyorským starostom Billom de Blasiom o systéme zdravotného poistenia. Nikto z účastníkov debaty sa nezmienil o favoritovi ich strany, bývalom americkom viceprezidentovi Joeovi Bidenovi, ktorý sa vo štvrtok večer stretne v druhej demokratickej debate so svojím najvýznamnejším rivalom v boji o nomináciu Berniem Sandersom a ôsmimi ďalšími uchádzačmi. Spor uchádzačov ohľadom systému zdravotnej starostlivosti odštartovala výzva, aby zdvihli ruku, ak podporujú zrušenie súkromného zdravotného poistenia. To spravili len Elizabeth Warrenová a De Blasio, ktorí sa následne o tejto téme sporili so zvyšnými demokratmi. Intenzita slovných výmen medzi zúčastnenými demokratmi nasledujúca po dosiaľ relatívne miernej kampani podľa Reutersu odzrkadľovala, o koľko sa už teraz hrá, pričom jednotliví uchádzači o nomináciu sa snažia vyniknúť v mase iných. Reuters si všimol, že najviac priestoru v debate mal senátor Cory Booker, ktorý rečnil asi 11 minút. Po ňom nasledovali O"Rourke, Warren a Castro. Najmenej času sa ušlo guvernérovi amerického štátu Washington Jayovi Insleemu. Americký prezident Donald Trump vopred naznačil, že na debatu nebude reagovať, keďže prebiehala v čase, keď letel do japonskej Osaky na summit skupiny G20. Napokon však nevydržal a veľmi krátko po začiatku debaty na Twitteri napísal "NUDA!", všimol si Reuters.


Nechytateľný priamy kop. Najkrajší gól minulej sezóny strelil Messi

BRATISLAVA. Priamy kop argentínskeho kapitána futbalistov FC Barcelona Lionela Messiho v úvodnom semifinálovom zápase Ligy majstrov 2018/2019 vyhlásili na oficiálnej stránke Európskej futbalovej únie (UEFA) za najkrajší gól uplynulej sezóny. Na druhom mieste skončil zásah portugalského kanoniera Juventusu Turín Cristiana Ronalda taktiež v Lige majstrov proti jeho niekdajšiemu tímu - anglickému Manchester United. Tretí najkrajší gól ročníka 2018/2019 v súťažiach pod hlavičkou UEFA strelil Portugalčan Danilo Pereira. Bolo to v kvalifikačnom zápase o postup na majstrovstvá Európy 2020 proti Srbsku.


Úsek diaľnice D1 pri Trenčíne v noci na niekoľko hodín zatvoria

Obmedzenie v doprave potrvá od 19. októbra od 22:00 do piatej rána nasledujúceho dňa.

BRATISLAVA. Národná diaľničná spoločnosť, a. s. (NDS) počas niekoľkých nočných hodín zo soboty na nedeľu úplne uzavrie úsek diaľnice D1 pri Trenčíne v oboch jazdných pruhoch. Obmedzenie v doprave potrvá od 19. októbra od 22:00 do 20. októbra do 5:00. Informovala o tom NDS v tlačovej správe."Dôvodom úplnej uzávery je vylúčenie akýchkoľvek dynamických účinkov na nosnú konštrukciu mostov počas merania pretvorenia geometrického tvaru mostu nad potokom Súčanka a mostu nad Váhom," uviedla hovorkyňa NDS Michaela Michalová. Diaľnica D1 bude úplne uzavretá na úseku v dĺžke trinásť kilometrov (km 124,5 - 137,5) v oboch jazdných pásoch. "Doprava bude presmerovaná cez križovatky Trenčín, západ na cestu I/61, Trenčianska Teplá po najbližšiu križovatku Dubnica nad Váhom," dodala Michalová.


Na Havaji ženu zrejme pohrýzol žralok, utrpela ťažké zranenia

Miestne úrady pláž uzavreli a umiestnili na ňu značky varujúce pred žralokmi.

HONOLULU. Ťažké zranenia utrpela v stredu 51-ročná žena, na ktorú neďaleko obľúbenej pláže Makaha na Havajských ostrovoch pravdepodobne zaútočil žralok. Informovala o tom dnes agentúra AP. Zranenú ženu vytiahli z mora zo vzdialenosti približne 300 metrov od pláže členovia pobrežnej hliadky, ktorým pomáhali surfisti. Ženu, ktorá utrpela zranenia ruky a pleca, previezli vo vážnom stave na oddelenie úrazovej chirurgie miestnej nemocnice. Či u nej skutočne ide o poranenia spôsobené žralokom, určí expert. Členovia pobrežnej hliadky rozmiestnili na surfistami vyhľadávanej pláži Makaha značky varujúce pred útokmi žralokov a pláž uzavreli. O tom či ju znovu otvoria, rozhodnú miestne úrady vo štvrtok dopoludnia.


ČESMAD Slovakia podporuje odškodnenie dopravcov, ktorých sa dotkol kartel výrobcov kamiónov

Kauza sa týka približne štyristo dopravných firiem na Slovensku.

BRATISLAVA. Združenie cestných dopravcov ČESMAD Slovakia podporuje celoeurópsku iniciatívu na vymáhanie náhrady škôd prepravcov, ktoré im vznikli v dôsledku kartelu viacerých popredných výrobcov nákladných automobilov. Kauza predaja a lízingu kamiónov za zvýšené ceny, trvajúca niekoľko rokov, sa podľa najväčšieho slovenského združenia cestných dopravcov týka približne štyristo dopravných firiem na Slovensku a viac ako desaťtisíc registrovaných vozidiel. "Združenie ponúklo pomoc svojim členom, ktorí mali možnosť zapojiť sa do prípadu a domáhať sa kompenzácie za zvýšenú cenu zakúpených nákladných vozidiel prostredníctvom registrácie. S advokátskou kanceláriou Hausfeld podpísal ČESMAD Slovakia zmluvu o sprostredkovaní," informovala agentúru SITA hovorkyňa združenia dopravcov Martina Baumann. Európski dopravcovia, ktorých zastupuje advokátska kancelária, žiadajú súdnou cestou finančnú náhradu škody, ktorá im vznikla zakúpením nákladných automobilov od ich výrobcov. Tí podľa rozhodnutia Európskej komisie uzatvorili kartelovú dohodu pri určení cien vozidiel s hmotnosťou nad šesť ton predávaných počas štrnástich rokov v období 1997 až 2011. Komisia udelila v rokoch 2016 a 2017 za účasť v karteli rekordné pokuty za vyše 3,8 miliardy eur výrobcom nákladných vozidiel MAN, Daimler-Benz, Volvo/Renault, DAF, IVECO a Scania. Spoločnosť Financialright claims GmbH (Financialright), ktorá v kauze spolupracuje s advokátskou kanceláriou Hausfeld, podala koncom rokov 2017 a 2018 dve žaloby proti kartelovej dohode výrobcov kamiónov na mníchovskom súde. Prvá žaloba sa vzťahovala na kúpu a lízing kamiónov v rokoch 1997 až 2016, zahŕňala nároky na takmer 85-tisíc vozidiel, z toho 6 946 zo Slovenska. Výrobcovia zodpovední za kartel tvrdili, že v tomto prípade neexistujú žiadne nároky na náhradu škody. Druhá žaloba sa týkala kamiónov v rokoch 2003 až 2016, zahŕňala takmer 65-tisíc vozidiel, vrátane 1 420 zo SR. "Keďže bolo ukončené ekonomické posúdenie škôd, táto druhá žaloba už bola podaná ako plnohodnotná žaloba o náhradu škody. Požadovaná náhrada škody bola v celkovej výške 422 miliónov eur. Z ekonomického posúdenia pre slovenské nákladné vozidlá vyplýva rozpätie navýšenia cien od 2,8 do 13,8 percenta v závislosti od dátumu obstarania, výrobcu nákladných vozidiel, normy EURO a objemu kamiónov," uviedla Baumann. Spoločnosti Financialright a Hausfeld informovali, že v súčasnosti pripravujú tretiu žalobu. Cestní dopravcovia dotknutí kartelom si môžu zaregistrovať nárok na odškodnenie bez nákladov alebo nákladových rizík do konca júla na portále www.truck-damages.com.


Zimbabwianskeho exministra financií odmietol súd prepustiť na kauciu

Chomba pokladajú za bohatého muža schopného ujsť z krajiny.

HARARE. Bývalého zimbabwianskeho ministra financií Ignatiousa Chomba odmietol súd v pondelok prepustiť na kauciu. V polovici tohto mesiaca počas vojenského prevratu ho zadržali pre obvinenia z korupcie. Chomba, kľúčového spojenca zosadeného prezidenta Roberta Mugabeho, pokladajú za "bohatého muža" schopného ujsť z krajiny. Uviedol to sudca Elisha Singano, ktorého citovala tlačová agentúra DPA. "Štát preukázal, že prípad obvineného je vážny," povedal sudca v odôvodnení, prečo Chombovi odmietol udeliť kauciu. Právnik obvineného Lovemore Madhuku oznámil, že sa proti rozhodnutiu najvyššieho súdu odvolá. Chombo je spájaný s frakciou, ktorá presadzovala do prezidentského úradu Grace Mugabeovú - mala nahradiť svojho manžela Mugabeho (93). Chomba zatkli krátko po tom, ako armáda 15. novembra prevzala moc v krajine a Mugabeho umiestnila do domáceho väzenia. Prezident bol následne donútený odstúpiť z úradu. V krajine bol pri moci 37 rokov. Ďalší Mugabeho podporovatelia údajne ušli zo Zimbabwe. Štát obviňuje Chomba z falšovania úradných dokumentov, vďaka ktorým získal v roku 1997 pozemok na luxusnom predmestí metropoly Harare. Chombo je obvinený aj zo sprenevery 14 miliárd zimbabwianskych dolárov (33 miliónov eur) z centrálnej banky, ktoré boli určené na podporu poľnohospodárstva.


Trojica obrancov sa pobije o Norrisovu trofej v NHL

NEW YORK. Najlepší obranca tejto sezóny NHL vzíde z trojice hokejistov Brent Burns (San Jose), Mark Giordano (Calgary) a Victor Hedman (Tampa Bay). Víťaza Norrisovej trofeje vyhlásia 19. júna v Las Vegas. Tridsaťštyriročný Burns bol po základnej časti najproduktívnejší obranca profiligy. Dosiahol 83 bodov za 16 gólov a 67 asistencií. Navyše mal na konte najviac víťazných zásahov (6) a striel na bránku (300). Zároveň je prvý obranca v histórii organizácie Sharks, ktorý pokoril hranicu 60 asistencií v jednom ročníku. Giordano sa môže stať iba štvrtým držiteľom Norrisovej trofeje vo veku 35 rokov alebo viac. Pred ním sa to podarilo Nicklasovi Lidströmovi, Dougovi Harveymu a Alovi MacInnisovi. V základnej časti nazbieral 74 bodov (17+57) a viedol poradie s 39 plusovými bodmi. Najmladší z finalistov 28-ročný Hedman obhajuje trofej a v najlepšej trojke je tretíkrát za sebou. V šiestej sezóne v sérii skóroval aspoň desať gólov. V tomto ročníku sa presadil dvanásťkrát, pridal aj 42 asistencií. Informoval o tom oficiálny web NHL.


Bol reprezentantom Slovenska. Iba 22-ročný hráč Nitry ukončil kariéru

NITRA. Slovenský futbalista René Kotrík ako 22-ročný ukončil profesionálnu kariéru. Dôvodom tohto kroku talentovaného stredopoliara FC Nitra sú zdravotné problémy s kolenom. Rodák z Bojníc zatiaľ neriešil situáciu operačným zákrokom, v budúcnosti sa mu možno nevyhne. "Jednoduché rozhodnutie to nebolo. Problémy s kolenom však trvali už dlhšie, dva či tri roky," opísal Kotrík pre klubový web. "Raz to bolo horšie, raz lepšie, no keď som prišiel na to, že už to nepôjde, prišiel som za trénerom a poprosil ho, aby mi pomohol, že by som chcel rozviazať zmluvu a chcel sa v živote uberať trošku iným smerom,“ pokračoval. Bude sa mi cnieť za touto partiou, boli sme výborný kolektív. Chalani mi budú možno chýbať viac ako samotný futbal. "Uvidíme, ako koleno zareaguje, keď budem oddychovať," doplnil. Niekdajší mládežnícky reprezentant Slovenska ešte netuší, čomu sa bude venovať. "Chcem nájsť niečo, čo ma bude baviť a napĺňať,“ uviedol absolvent stredoškolského štúdia v odbore manažment cestovného ruchu. "Cestovanie ma baví, ale v súvislosti s tým manažmentom veľmi nie. Určite však bude prvoradá práca. A možno si popri nej zahrám futbal, ale, samozrejme, už nie na profesionálnej úrovni. Všetko však závisí od toho, čo mi dovolí zdravotný stav," dodal. Za A-tím Nitry nastupoval takmer 190 centimetrov vysoký stredopoliar od leta 2013. "Najradšej sa v myšlienkach budem vracať k pekným momentom v súvislosti s víťazstvami, ako sme oslavovali, keď sme postúpili s Nitrou do Fortuna ligy," zaspomínal si. "Bude sa mi cnieť za touto partiou, boli sme výborný kolektív. Chalani mi budú možno chýbať viac ako samotný futbal," pokračoval Kotrík, ktorý v najvyššej slovenskej súťaži odohral 41 duelov a strelil jeden gól. V tejto ligovej sezóne sa dostal na trávnik v siedmich stretnutiach. "Na nitriansky futbal nezanevriem. Budem sa snažiť prísť chalanov podporiť na zápasy aj osobne, dodal.


Pri požiari vo výškovej budove v Berlíne sa zranilo takmer dvadsať ľudí

Hasiči zachránili z budovy 20 obyvateľov.

BERLÍN. Až osemnásť ľudí utrpelo v sobotu zranenia, keď vypukol požiar vo výškovej obytnej budove vo štvrti Marzahn v nemeckej metropole Berlín. Informoval o tom hasičský zbor. Traja sú zranení vážne, uviedol hovorca hasičov. Nespresnil však, aké druhy zranenia utrpeli. Hasiči zachránili z budovy 20 jej obyvateľov. Na mieste zasahovalo približne 150 požiarnikov, ktorí zachránili 20 tamojších obyvateľov, uviedli zástupcovia berlínskeho hasičského zboru na sociálnej sieti Twitter. Predpokladá sa, že nikto ďalší sa už v budove nenachádza. Požiar vypukol v budove v mestskej časti Biesdorf. Podľa úradov v nej však bude možné naďalej bývať. Momentálne hľadajú dočasné prístrešky, kde by mohli nájomníci cez noc prespať. Príčina požiaru zatiaľ nie je známa.


Predpokladaný budúci prezident Kuby v deň volieb kritizoval Američanov

Podľa Miguela Díaz-Canela Spojené štáty v jeho krajine obnovili rétoriku studenej vojny.

HAVANA. Kubánsky viceprezident Miguel Díaz-Canel, predpokladaný nástupca prezidenta Raúla Castra, obvinil v nedeľu Spojené štáty z toho, že v čase volieb v jeho krajine "obnovili rétoriku studenej vojny". Díaz-Canel (57) sa vyjadril pre štátnu televíziu po tom, ako v meste Santa Clara odovzdal svoj hlas vo voľbách do parlamentu, ktorý bude 19. apríla rozhodovať o nástupcovi Castra (86). "Na revolúciu útočia uprostred situácie, ktorá sa zhoršuje," povedal Díaz-Canel s tým, že vzťahy Havany s Washingtonom sa prestali zlepšovať za vlády USA, "ktorá urazila Kubu". Nespomenul však priamo amerického prezidenta Donalda Trumpa, ktorého vláda sprísnila obchodné a cestovné obmedzenia voči Kube po tom, ako sa bilaterálne vzťahy za jeho predchodcu Baracka Obamu zlepšili. "Som si istý, že skôr než neskôr porazíme imperialistické plány," vyhlásil Díaz-Canel a dodal, že Kuba tiež prelomí hospodárske embargo Spojených štátov. Viac ako osem miliónov Kubáncov malo možnosť v nedeľu potvrdiť výber 605 členov Národného zhromaždenia. O všetkých vopred rozhodla národná komisia na základe návrhov miestnych a iných nominačných zhromaždení. Takmer 550 kandidátov je členmi vládnucej komunistickej strany, zvyšných preverili stranícki predstavitelia. V málo pravdepodobnom prípade, že niektorý z kandidátov nezíska vyše 50 percent hlasov, sa bude konať druhé kolo volieb. Výsledky by mali oznámiť v priebehu pondelka. Volebná komisia oznámila, že účasť dosiahla takmer 78,6 percenta. Okrem Národného zhromaždenia voliči si Kubánci volili 1265 delegátov v 15 provinčných zhromaždeniach.


PODCAST ZOOMZoom: Kanada legalizovala marihuanu, v krajine vraj došli šišky

Stalo sa to len pred pár týždňami. Kanada sa stala len druhou krajinou na svete, v ktorej je legálne vlastníctvo a užívanie marihuany na rekreačné účely. Kanaďania si tak produkty z marihuany môžu po novom objednávať na internete, nechávať si ich posielať domov poštou alebo zájsť do obchodu. A čo sa následne stalo? Veľká sieť obchodov zaoberajúca sa predajom šišiek a ďalších sladkých zákuskov hlási, že naprieč rôznymi kanadskými provinciami musela pozatvárať svoje obchody. Vraj Kanaďania okamžite vykúpili všetky sladkosti. Akurát že to nie je pravda. Kanada naozaj legalizovala rekreačné užívanie marihuany. Odborníci pritom už nejaký čas špekulujú, čo to spraví s hospodárstvom krajiny a aký bude mať tento legislatívny krok dopad nielen na rôzne sektory, ale aj na celkové jej fungovanie. Otázkami napríklad je, či to prinesie dodatočný príjem do kanadského štátneho rozpočtu a aký to bude mať dopad na kriminalitu v krajine. Preto keď webstránka World News Daily Report publikovala článok, že marihuana spôsobila nedostatok šišiek, vyvolal takú pozornosť. Vraj sedemnásť obchodov muselo zavrieť skôr, pretože reťazec naprieč provinciami nemal dosť zamestnancov a už vôbec nie dostatok šišiek a iných zákuskov. Lenže... web World News Daily Report je podľa portálu Snopes, ktorý sa zoberá preverovaním rôznych čudných tvrdení, v skutočnosti zábavná a satirická stránka. V skratke: bol to vtip. A ani náhodou jediný, ktorý v posledných dňoch vznikol na tému Kanady, Kanaďanov a marihuany. Akurát tento sa začal virálne šíriť. Pritom webstránka sama tvrdí, že všetky jej správy sú vymyslené a tak ich treba aj vnímať. A teda nie, v Kanade nie je – alebo aspoň zatiaľ nie je – nedostatok šišiek či koláčikov. Nuž, v čase hoaxov a fake news je to ešte aj s tými vtipmi ťažké. Pretože na internete sa vždy nájde kopu ľudí, ktorí si informácie ani neoverujú, nieto nad nimi premýšľajú. A preto znovu a znovu a znovu zopakujeme odporúčanie, ktoré v Zoome hovoríme pravidelne: neverte všetkému, čo ktosi zavesil na web. Premýšľajte... a premýšľajte aj nad tým, kto a prečo nejakú správu publikoval. Istá holandská firma vraj najala na prácu deväť sýrskych utečencov, no už po týždni sa v práci nik z nich neukázal, tvrdí nový protimigrantský hoax. V skutočnosti podľa webu Manipulatori.cz bolo chlapcov jedenásť a všetci mali mentálnu poruchu alebo autizmus. A výsledkom bol spor medzi firmou a mestskou radou, ktorá mala projekt zastrešovať. Vraj ruský prezident Vladimir Putin dostal svoju hviezdu na hollywoodskom chodníku slávy. Nuž, podľa webu Antipropaganda.sk nedostal, overiť sa to dá na oficiálnych stránkach tejto iniciatívy. Nejedzte bravčové mäso. Prasatá sa totiž nepotia a keďže sa nepotia, nevylučujú z tela toxíny, takže sa im v telách premnožujú baktérie, z ktorých sa stávajú parazity a tak... V tomto nezmysle je všetko a pravdivé je len to, že prasa síce nejaké potné žľazy má, ale nepotí sa tak, ako sa potia ľudia. Ale to sa nepotia ani kurence či, keď na to dôjde, poriadne sa nepotia ani kravy.


Pri zrážke mikrobusu s dodávkou zahynulo v Texase dvanásť ľudí

V mikrobuse sa viezlo 14 hodnostárov Prvej baptistickej cirkvi v meste New Braunfels.

UVALDE. Až 12 ľudí zahynulo a ďalšie tri osoby utrpeli zranenia pri zrážke mikrobusu s dodávkou, ku ktorej došlo v stredu na juhozápade amerického štátu Texas. Informovala o tom agentúra AP.K zrážke oboch vozidiel došlo v stredu o 12.30 h miestneho času (19.30 h SELČ) na ceste neďaleko Garnerovho národného parku, približne 120 kilometrov západne od mesta San Antonio.Podľa polície v štáte Texas sa v mikrobuse viezlo 14 hodnostárov Prvej baptistickej cirkvi v meste New Braunfels, ktorí sa vracali z trojdňového pobytu v misijno-rekreačnom stredisku v mestečku Leakey, ležiacom približne 15 kilometrov od miesta nešťastia.V dodávke, ktorá sa s mikrobusom zrazila, sedel v čase nehody len jej vodič, o ktorého stave polícia bezprostredne neinformovala.


Vstup krajín západného Balkánu do EÚ je jednou z priorít V4

BRATISLAVA. Vzťahy krajín Vyšehradskej štvorky a západného Balkánu sú veľmi dobré. Celý tento región patrí k územným prioritám V4 minimálne od roku 2004, keď prišlo k rozšíreniu Európskej únie. Uviedol to analytik Tomáš Strážay, riaditeľ Výskumného centra Slovenskej spoločnosti pre zahraničnú politiku (RC SFPA). Vyslovil sa tak na margo štvrtkového stretnutia premiérov krajín Vyšehradskej štvorky a partnerov z krajín západného Balkánu na Pražskom hrade. Takýto regulárny formát stretávania sa ministrov zahraničných vecí, respektíve ďalších predstaviteľov (vo štvrtok konkrétne premiérov V4 a západného Balkánu), nemá žiadne iné regionálne zoskupenie v EÚ a ide o špecifikum V4, podotkol odborník na regionálnu spoluprácu v strednej Európe a rozširovanie EÚ. "Pokiaľ ide o vzťahy jednotlivých krajín, v poslednej chvíli vodu zamútil český prezident Miloš Zeman, ktorý prišiel s iniciatívou odvolania schválenia nezávislosti Kosova Českou republikou, čo by znamenalo určitým spôsobom aj zvrat z pohľadu českej zahraničnej politiky," skonštatoval Strážay. Kosovo účasť svojho vysokého predstaviteľa na štvrtkovom stretnutí skupiny V4 a západobalkánskych krajín v stredu podľa medializovaných informácií odvolalo. Reagovalo tak na výroky prezidenta Zemana, ktorý po stredajšom stretnutí so srbským prezidentom Aleksandrom Vučičom v Belehrade rozprával o zrušení uznania samostatného Kosova. Strážay pripomenul, že doteraz Česko vystupovalo v pozícii krajiny, ktorá spolu s ďalšími Vyšehradskými krajinami - Poľskom a Maďarskom - vzala na vedomie a uznala vyhlásenie nezávislosti Kosova. Slovensko patrí ku krajinám, ktoré nezávislosť Kosova neuznávajú. Vyjadrenia českého prezidenta podľa jeho slov vypovedajú o určitom problémovom momente pre kosovskú stranu. Čo sa týka prístupového procesu EÚ, krajiny takzvanej západobalkánskej šestky sa nachádzajú v rôznych štádiách. "Za takých najviac pokročilých možno považovať Srbsko a špeciálne Čiernu Horu, ktoré tieto rokovania už nejaký čas majú a majú aj konkrétnejšie výsledky. Hoci v prípade Srbska pre komplikovaný vzťah s Kosovom prišlo k pribrzdeniu určitých procesov," vysvetlil Strážay. Severné Macedónsko a Albánsko sa už dlhšie usilujú o začatie prístupových rozhovorov s EÚ. Toto rozhodnutie bolo v lete odložené na október. Predstavitelia oboch krajín očakávajú aj vzhľadom na pozitívne odporúčanie Únie, že k začatiu týchto rozhovor príde. Strážay upozornil, že je tu však "problém zo strany niektorých členských krajín: menovite Francúzska, ktoré si kladie podmienku reformovania Európskej únie alebo politiky rozšírenia predtým, než sa začne s prístupovými rozhovormi s ďalšími krajinami". Podľa Strážaya je preto ťažké predpokladať vývoj. Albánsko a Severné Macedónsko sú podľa neho teraz v zornom hľadáčiku nielen politikov, ale aj analytikov v celej Európskej únii, lebo sú to tie dve krajiny, kde by sa integračný proces mohol posunúť v tomto roku najďalej. Pripomenul však, že ani otvorenie prístupových rokovaní neznamená záruku členstva. "Je to proces, ktorý môže trvať veľmi dlho, aj dlhé roky, preto nerozumiem podmienke, ktorú si niektoré členské krajiny EÚ dávajú - že treba dôkladne zvážiť začatie prístupových rozhovorov -, pretože tie krajiny dokázali určitý pokrok. A vzhľadom na dlhodobý charakter tohto procesu nevidím riziko, že by EÚ nejakým spôsobom mala byť v nevýhodnej pozícii," uzavrel.


Ďalšia historická chvíľa. Ako si Kuzminová prebrala malý glóbus

Online prenos

Fotogaléria

Reakcie po pretekoch

OSLO. Slovenská biatlonistka Anastasia Kuzminová vyhrala šprint v nórskom Osle a získala malý glóbus za celkové prvenstvo v hodnotení disciplíny. Úspech slovenského biatlonu podčiarkla tretím miestom Paulína Fialková. Zvyšné Slovenky Ivona Fialková a Terézia Poliaková sa nezmestili do bodovanej štyridsiatky. Na fotografiách agentúry TASR si môžete pozrieť, ako preteky prebiehali.


Odohrali posledný zápas v roku, Slováci remizovali v Rakúsku

VIEDEŇ (Štadión Ernsta Happela) Rakúsko - Slovensko 0:0 Bez kariet, rozhodovali: Blom - Diks, Steegstra (všetci Hol.), 14 200 divákov Zostavy Rakúsko: Lukse - Lazaro, Dragovič, Madl, Suttner (69. Stangl) - Baumgartlinger (46. Alaba), Ilsanker (46. F. Klein) - Onisiwo (84. Wimmer), Hinterseer (69. M. Janko), Arnautovič - Harnik (46. Hinteregger) Slovensko: Ján Novota (46. Dúbravka) - E. Sabo, Saláta (46. Škriniar), Hubočan, Holúbek (46. A. Rusnák) - Greguš (46. F. Kiss), Hrošovský (46. Lobotka) - Weiss (85. A. Nemec), Bero, Švento - M. Ďuriš Slovenskí futbaloví reprezentanti v príprave remizovali 0:0 s domácimi Rakúšanmi vo svojom poslednom vystúpení v tomto kalendárnom roku. Vo štvrtom vzájomnom súboji týchto dvoch súperov sa zrodil druhý nerozhodný výsledok, obe krajiny majú po jednom víťazstve. Na Štadióne Ernsta Happela mali obe mužstvá príležitosti na skórovanie, ale ani jednu nezužitkovali. Zo Slovákov neuspeli Michal Ďuriš a striedajúci Filip Kiss, najväčšie šance domácich mali ešte v prvom polčase Lukas Hinterseer, Martin Harnik a Karim Onisiwo. Slováci sa najbližšie predstavia 26. marca 2017 na Malte v rámci F-skupiny európskej časti kvalifikácie o postup na MS 2018 do Ruska. Prípadný skorší zápasový program SR v budúcom roku nie je známy. Marcel Koller, tréner Rakúska: "V prvom polčase sme si vytvorili dve šance, žiaľ, nepremenili sme ich. V druhom polčase to bolo defenzívnejšie a stále kompaktné napriek striedaniam. Nerodili sa veľké šance. Chcel som vidieť ďalších hráčov a dať im príležitosť. Myslím, že si aj napriek menšiemu času, ktorý dostali, počínali dobre." Michael Madl, obranca Rakúska: "Zápas sa skončil bez gólov, škoda. Túžili sme zvíťaziť a dosiahnuť dobrý výsledok, čo sa dá robiť." Ján Kozák, tréner SR: "Jedno aj druhé mužstvo hrali zodpovedne, nechceli súpera pustiť do vyloženej šance. Prvú príležitosť sme mali my po strele Ďuriša. V závere polčasu nás súper zatlačil, ale neskóroval. Chlapcom som povedal, že budú striedania. Aj po zmenách sa hral futbal najmä v strede poľa, bez vážnejších príležitostí. Napokon z toho bola remíza 0:0, podľa priebehu očakávaná. S remízou som spokojný." Groznyj Rusko - Rumunsko 1:0 (0:0) Gól: 90.+3 Ozdojev Ta'Qali Malta - Island 0:2 (0:0) Góly: 47. Traustason, 75. Ingason Budapešť Maďarsko - Švédsko 0:2 (0:1) Góly: 30. Larsson, 67. Thelin Charkov Ukrajina - Srbsko 2:0 (1:0) Góly: 38. Skachov, 87. Jarmolenko (z 11 m)


Hodnota za peniaze pokračuje, zameria sa na tieto tri veci

Na storočné pravdy sa musíme pozrieť iným pohľadom, obraňuje Kažimír projekt Hodnoty za peniaze.

BRATISLAVA. Koľko peňazí štát míňa, či to robí dobre alebo by mohol niekde ušetriť, bude aj v budúcom roku zisťovať analytický tím v rámci projektu Hodnota za peniaze. Zameria sa pritom na tri kľúčové oblasti - na hodnotenie výdavkov v poľnohospodárstve, výdavkov na začleňovanie marginalizovaných skupín a na zamestnanosť a odmeňovanie v štátnej a verejnej správe. "Útvar hodnoty za peniaze bude pokračovať vo svojej práci," avizoval v stredu minister financií Peter Kažimír (Smer-SD). V oblasti poľnohospodárstva a rozvoja vidieka posúdi tím výdavky v objeme 1,9 percenta hrubého domáceho produktu ročne. Preskúma pritom výdavky na pôdohospodársku politiku a podporu rozvoja vidieka, vrátane výdavkov pridružených organizácii rezortu a najväčších podnikov v jeho manažérskej kompetencii. "Cieľom je zhodnotiť efektivitu výdavkov ministerstva s dôrazom na dosahovanie lepších výsledkov," píše sa v rozpočtovom pláne na rok 2018, ktorý v stredu schválila vláda. V oblasti začleňovania marginalizovaných skupín sa budú posudzovať výdavky na sociálne začleňovanie týchto skupín. Analytický tím sa zameria na efektivitu súčasných politík ochrany a začleňovania, preskúma nastavenie zberu dát, pomenuje príklady dobrej praxe a preskúma možnosti ich systematického zavedenia. V oblasti zamestnanosti a odmeňovania vo verejnej správe posúdi výdavky vo výške približne 3,3 miliardy eur, čo predstavuje 4,1 percenta HDP alebo 9,8 percenta výdavkov verejnej správy. Posúdi pritom zamestnanosť a odmeňovanie v štátnej a verejnej správe, okrem zamestnancov podľa osobitných zákonov a pracovníkov v sektoroch zdravotníctva a školstva. Celkovo pôjde približne o 234-tisíc zamestnancov. "Pre mňa je dôležité, že tento proces začal a ja budem stále pripomínať, že je to novinka. Fungujeme druhý rok. Zvykáme si, zavádzame nové metodológie, nie každý je z toho šťastný. Mali sme tu nejaké vzrušené reakcie, niektoré názory môžu bolieť," zhodnotil Kažimír začiatky projektu Hodnota za peniaze. Podľa vlastných slov však vždy bude zastávať názor, že je potrebné "pozrieť sa na storočné pravdy iným pohľadom" a že úlohou Útvaru Hodnoty za peniaze je vytvárať polemiku. "To nenahrádza politické rozhodovanie. Politik, ktorý má vládnu zodpovednosť, má mať právo svoj názor vyjadriť a presadiť, v rámci možností a logiky," doplnil Kažimír.


Britská vláda predpokladá brexit bez dohody, tvrdí Gove

Premiér Johnson trvá na tom, že Británia opustí úniu do 31. októbra.

LONDÝN. Britská vláda "pracuje s predpokladom", že Spojené kráľovstvo opustí Európsku úniu (EÚ) bez dohody. V novinách The Sunday Times sa tak vyjadril šéf úradu vlády Michael Gove. Hoci sa s jeho tímom stále snažia dosiahnuť dohodu s Bruselom, odchod bez nej je podľa jeho slov "veľmi reálnou vyhliadkou". Premiér Boris Johnson trvá na tom, že Británia opustí úniu do 31. októbra. Gove, ktorého Johnson poveril plánovaním brexitu bez dohody, povedal, že dohoda, ktorú s úniou vyjednala predošlá predsedníčka vlády Theresa Mayová, nebude stačiť. Dúfa, že sa lídri EÚ môžu ešte prikloniť k myšlienke uzavretia novej dohody. "Musíme však pracovať s predpokladom, že tak neurobia. Zatiaľ, čo sme optimistickí o budúcnosti, sme realisti o potrebe plánu pre každú možnosť," uviedol politik.Podľa Govea je veľkou chybou Mayovej dohody takzvaná írska poistka - opatrenie, ktorého cieľom je zabrániť návratu takzvanej tvrdej hranice medzi Írskom a Severným Írskom. Práve poistka bola dosiaľ problematickým bodom rokovaní o brexite.Hlavný tajomník ministerstva financií Rishi Sunak pre televíziu Sky uviedol, že urýchľujú prípravy na brexit bez dohody, "čo je v súčasnosti vládnou prioritou číslo jedna". Ak EÚ znovu neotvorí diskusiu o írskej poistke, tak je "správne, aby sme sa poriadne pripravili, s presvedčením a hlavne finančnými zdrojmi, ktoré teraz bude štátna pokladnica dodávať správne," povedal politik.Minister financií Sajid Javid sa zase v novinách The Sunday Telegraph vyjadril, že na prípravu na odchod z EÚ bez dohody vyčlenia ďalšie peniaze. Financie budú určené pre 500 nových členov pohraničnej stráže a "možnú" zlepšenú infraštruktúru v britských prístavoch. Viac peňazí by podľa Javida mali vyčleniť na budúci týždeň.Líder opozičných labouristov Jeremy Corbyn pre Sky zase povedal, že urobí všetko pre to, aby Británia neodišla z únie bez dohody. Znova vyzval na nové referendum a tiež povedal, že v prípade, že by naozaj prišlo na brexit bez dohody, viedol by kampaň za zotrvanie v EÚ. Corbyn sa tiež plánuje zaoberať otázkou, či zvolať hlasovanie o vyslovení nedôvery vláde, po tom, čo v parlament v septembri opätovne zasadne po letných prázdninách.


V skladoch na Starej Vajnorskej zaistili falzifikáty hračiek

BRATISLAVA. Vyše 1 300 falzifikátov značkových detských hračiek objavili colníci v skladoch na Starej Vajnorskej v Bratislave. Ako agentúru SITA informovala hovorkyňa Colného úradu Bratislava Drahomíra Adamčíková, colníci zaistili 1 258 kusov stavebníc značky Lego a 53 kabeliek obľúbenej detskej značky Hello Kitty. Finančný únik predstavuje takmer 15-tisíc eur. Vo veci prebieha ďalšie konanie podľa zákona o presadzovaní práv duševného vlastníctva colnými orgánmi. Zaistený tovar skončí s najväčšou pravdepodobnosťou v spaľovni a predávajúcemu hrozí pokuta až do 67-tisíc eur, prípadne trestné stíhanie.Colný úrad upozorňuje verejnosť, že falzifikáty môžu byť zdraviu škodlivé. Na ich výrobu sa používajú nekvalitné materiály alebo ich lacné náhrady. Výrobky nie sú spoľahlivo testované a neprechádzajú žiadnou kontrolou. Spotrebitelia by mali mať na pamäti aj to, že touto kúpou podporujú organizovaný zločin, kriminalitu, šedú ekonomiku, detskú prácu, nezamestnanosť aj terorizmus. Ako upozornila Adamčíková, výrobcovia napodobením vymýšľajú rôzne triky, no sú isté znaky, ako rozpoznať originál od falzifikátu. V prvom rade je to miesto predaja. Napríklad tržnice, čínske e-shopy i menšie kamenné prevádzky nie sú vo väčšine prípadov zárukou predaja kvalitného tovaru známych značiek.


V okolí Záhrebu zadržali desiatky migrantov

ZÁHREB. Desiatky migrantov zadržali príslušníci chorvátskych bezpečnostných zložiek v okolí Záhrebu. Muži, ženy i deti sa na územie Chorvátska dostali pravdepodobne cez srbsko-chorvátsku štátnu hranicu, informovala dnes tamojšia Nova TV. Podľa rovnakého zdroja zostáva záhadou, ako je možné, že sa skupina ilegálnych migrantov dostala až do okolia Záhrebu bez toho, aby na seba upozornila. Chorvátske hlavné mesto leží totiž vo vzdialenosti 300 km od chorvátsko-srbskej štátnej hranice. Policajný zásah bol napokon reakciou na podnet občanov, ktorí upozornili na migrantov pochádzajúcich z Blízkeho východu a severnej Afriky. Všetkých následne previezli do centier pre utečencov. Je pravdepodobné, že zadržaní požiadajú o azyl v Chorvátsku, v opačnom prípade by ich totiž čakalo vyhostenie do Srbska. Podľa informácií rezortu vnútra v Záhrebe sa počet narušiteľov štátnej hranice zvýšil, aj keď zatiaľ nemožno hovoriť o oživovaní tzv. balkánskej migračnej trasy. Chorvátska polícia zadržala v júli 333 a v auguste 761 ilegálnych prisťahovalcov, spomedzi ktorých 144 vyhostili do Srbska. V období od 1. júla do 6. septembra požiadalo v Chorvátsku o azyl 521 migrantov, v rovnakom časovom období poskytla balkánska krajina medzinárodnú ochranu 217 utečencom. Pre porovnanie, vlani požiadalo v Chorvátsku o azyl 211 osôb za celých 12 mesiacov.


Merkelová opätovne sedela na ceremónii počas hrania hymien

BERLÍN. Nemecká kancelárka Angela Merkelová opätovne sedela počas hrania štátnych hymien na ceremónii s vojenskými poctami. V poslednom čase mala kancelárka pri troch podobných udalostiach triašku. Pre Merkelovú a moldavskú premiérku Maiu Sandu boli v utorok pred úradom kancelárky pripravené stoličky. Ide o netradičné riešenie, ktoré prvý raz uplatnili počas návštevy novej dánskej premiérky Mette Frederiksenovej minulý týždeň vo štvrtok, deň po poslednej triaške Merkelovej počas jej prijatia fínskeho premiéra Anttiho Rinneho. Merkelová, ktorá v stredu oslávi 65. narodeniny, minulý týždeň uviedla, že druhý a tretí prípad triašky boli podmienené psychologickým dopadom prvej takejto epizódy z 18. júna, ktorú odôvodnila dehydratáciou. "Budem s tým musieť nejaký čas žiť," dodala. Svoj program nemusela pre tieto problémy upravovať. Agentúra The Associated Press si všíma, že všetky tri razy, keď sa Merkelová na verejnosti triasla, šlo o rovnakú situáciu a vždy jej indispozícii predchádzalo to, že nejaký čas ticho stála počas ceremónie pod holým nebom. Tieto príznaky však okamžite pominuli, keď následne začala kráčať. Nič nevšedné sa s Merkelovou nedialo ani pri prejavoch v parlamente či na tlačových konferenciách, ktoré absolvovala tiež postojačky.


Americký akciový trh posilnil

Trh tak pokračoval v zotavovaní po nedávnych otrasoch.

BRATISLAVA. Akciový trh v USA v pondelok posilnil. Pokračoval tak v zotavovaní po nedávnych otrasoch, keď po historickom maxime z 26. januára za necelé dva týždne vymazal takmer 10 percent hodnoty. Index Standard & Poor's 500 zaznamenal vôbec najvýraznejšiu korekciu vo svojej histórii. V piatok síce posilnil o 1,5 percenta, minulý týždeň však uzatvoril s najväčšou týždňovou stratou za vyše dva roky.V pondelok index Standard & Poor's 500 posilnil o 1,4 percenta a to na 2 656 bodov, Dow Jones o 1,7 percenta na 24 601,27 bodu a Nasdaq o 1,6 percenta na 6 981,96 bodu. Japonský akciový trh v utorok oslabil. V úvode obchodovania síce rástol, zisky však vymazal pod tlakom japonského jenu, ktorý posilnil voči americkému doláru. Hlavný tokijský index Nikkei 225 klesol o 0,7 percenta na 21 244,68 bodu.


Kremeľ nepotvrdil ruských zajtcov v rukách IS, spoznali ich kozáci

MOSKVA. Ruské tajné služby analyzujú správy o ruských občanoch údajne zajatých v Sýrii, uviedol v stredu hovorca Kremľa Dmitrij Peskov. Reagoval tým na správu viacerých západných médií, ktoré v utorok informovali, že džihádistická organizácia Islamský štát (IS) zverejnila videozáznam s dvoma údajne zajatými Rusmi. Muži na zázname nehovoria o svojej službe v ruských ozbrojených silách, ale predstavili sa a uviedli, odkiaľ pochádzajú, dodala agentúra RIA Novosti. Ruské ministerstvo obrany správu o zajatých ruských vojakoch okamžite poprelo. Peskov v stredu vyhlásil, že "Kremeľ nemá možnosti sledovať osudy" údajných zajatcov. Ubezpečil však, že prípadu sa venujú tajné služby, ktoré "využijú všetky možnosti na zistenie ich občianstva" Agentúra Interfax s odvolaním sa na tlačovú službu Vševelikého vojska donského informovala, že kozáci v jednom z údajných ruských zajatcov spoznali svojho príslušníka Romana Zabolotného. Zdroj z prostredia kozákov pre Interfax uviedol, že pre jeho druhov "bolo zverejnenie takého videa šokom". Denník Novaja gazeta v utorok napísal, že druhý Rus, ktorý padol do zajatia IS, bol identifikovaný ako člen veteránskej organizácie Bojové bratstvo Domodedovo. Jej predstavitelia pre denník potvrdili, že ide o ich druha, "ktorý sa tak nejako ocitol v Sýrii, padol do zajatia. Viac povedať nevieme". Kozákov - členov polovojenských skupín, ktoré v minulosti hliadkovali na území rozsiahleho ruského impéria - v posledných rokoch často vídať na mítingoch opozície, kde zasahujú proti opozičným aktivistom. Kozáci zohrali významnú úlohu v separatistickom konflikte na východnej Ukrajine. Ich velitelia verejne priznali prekročenie hranice z Ruska na východnú Ukrajinu, aby pomohli miestnym separatistom. Ruská vláda poprela, že by kozákov podporovala.


KOMERČNÝ OBSAHPorovnanie exotických destinácii na zimné obdobie 2016 / 2017

Ktorá exotická destinácia je tá pravá? Porovnali sme 5 najobľúbenejších, aby ste si ľahšie vybrali tú, ktorá vám najviac vyhovuje.

Obsah bol pripravený v spolupráci s dovolenka.sme.sk. Už minulý rok sme pre vás pripravili porovnanie exotických krajín ako je Thajsko, Srí Lanka, Maledivy, Dominikánska republika a Kuba. Toto porovnanie si môžete pozrieť tu. Tento rok sme si vzali pod hľadáčik ďalších päť obľúbených exotických destinácii a znova sme ich pre vás porovnali z hľadiska cien, hlavnej sezóny ale aj časového posunu. V tohtoročnej infografike nájdete porovnanie týchto destinácii: Zdroj infografiky: http://dovolenka.sme.sk/s/informacie/exotika-kam-na-dovolenku-cez-jesen-a-zimu-II Zobrazte si ceny a ponuky zájazdov pre: Omán Spojené arabské Emiráty Zanzibar Maurícius Kapverdy


Slovan vyhral v Jaroslavli po predĺžení, Říha chcel o bod viac

Slovan vyhrával 2:0, súper dokázal vyrovnať.

Lokomotiv Jaroslavľ - HC Slovan Bratislava 2:3 pp (0:2, 0:0, 2:0 - 0:1)  Góly: 43. Polunin (Kraskovskij, Korškov), 55. Kontiola (Kozun, Kronwall) - 12. Chipchura, 13. Kundrátek (Šťastný), 65. Taffe (Lušňák, Kundrátek). Rozhodovali: Buturlin, Komarov - Sadovnikov, Sazonov, vylúčení: 1:2 na 2 min, presilovky: 2:0, oslabenia: 0:0. zostavy Lokomotiv Jaroslavľ: Sudnicin - Gavrikov, Koledov, Kronwall, Ljubuškin, Rafikov, Pašnin, Manuchov, Kadejkin - Čistov, Loktionov, Averin - Kozun, Kontiola, Talbot - Galimov, Apalkov, Mosaljov - Polunin, Kraskovskij, Korškov Slovan Bratislava: Pogge - Kundrátek, Ďaloga, Švarný, Plastino, Meszároš, Rosandič, Pokorný - Taffe, Cheechoo, Šťastný - Jeglič, Nedorost, Viedenský - Valský, Chipchura, Kubalík - Šiška, Vopelka, Lušňák BRATISLAVA. Jaroslavľ vstúpil do zápasu s veľkým tlakom, ale Slovan držal v bránke mimoriadne pozorný Pogge. Po prečkaní úvodných minút sa hostia vymanili z tlaku a začali čoraz častejšie ohrozovať domácu bránku. V 12. minúte sa dostali do vedenia, keď Chipchura využil zmätky v domácej obrane. Slovanistov úvodný presný zásah nakopol a po necelej minúte prišla z ich strany druhá gólová rana. Šťastný našiel presnou prihrávkou voľného Kundrátka, ktorý sa zoči-voči Sudnicinovi nemýlil.  Miloš Říha, tréner Slovana (zdroj hcslovan.sk): "Dva body sú v Jaroslavli krásne, no mohol z toho byť o bod viac. Žiaľ, za stavu 2:0 sme sa báli o výsledok, mohli sme byť aktívnejší. Taktickým výkonom z obrany sme však súpera eliminovali, Lokomotiv nám dal góly len v presilových hrách. Veľa mužstiev tu nevyhráva, na začiatok tripu sme s dvoma bodmi spokojní." Domáci hráči ožili až v druhej tretine, v presilovkách zatlačili Slovan do obranného pásma, ale Pogge bol aj naďalej oporou. Jaroslavľ sa dočkal gólu až v úvode tretej tretiny, po veľkom tlaku v presilovke našiel Kraskovskij prihrávkou spoza bránky Kolunina a ten sa nemýlil. Slovan držal vedenie, ale päť minút pred koncom sa nechal zbytočne vylúčiť Valský. Domáci využili presilovku už po šiestich sekundách, skóre stretnutia vyrovnal Kontiola. Ani jeden z tímov už do konca tretiny nevyťažil zo svojich šancí, preto o víťazovi stretnutia muselo rozhodnúť predĺženie. Viac šancí v nadstavenom čase mal domáci tím, ale tesne pred koncom rozhodol o triumfe Slovana Taffe, keď tečoval Kundrátkovu strelu od modrej.


Členské krajiny EÚ súhlasia s odkladom brexitu, dátum je otázny

Jedinou možnou cestou vpred je flexibilný odklad, uviedol koordinátor EÚ pre brexit.

BRUSEL. Členské krajiny EÚ sa v stredu prostredníctvom svojich veľvyslancov (COREPER) dohodli na odklade dátumu vystúpenia Spojeného kráľovstva z EÚ, k čomu malo dôjsť 31. októbra. Podľa tlačovej agentúry AFP však diplomati nový dátum pre brexit nestanovili. "Cieľom tohto stretnutia nebolo prijať oficiálne rozhodnutia a k tomu ani nedošlo," uviedol nemenovaný diplomat po stretnutí veľvyslancov 27 členských krajín EÚ, ktoré sa konalo v stredu večer. Podľa rovnakého zdroja sa "dvadsaťsedmička" zhodla na potrebe predĺženia októbrového termínu pre vystúpenie Británie z EÚ, aby sa predišlo scenáru takzvaného tvrdého brexitu. "O trvaní predĺženia sa stále diskutuje," uviedol nemenovaný diplomatický zdroj. Hlavný koordinátor Európskeho parlamentu pre brexit Guy Verhofstadt v stredu zo Štrasburgu, kde sa koná plenárne zasadnutie Európskeho parlamentu, odkázal, že jedinou možnosťou pre EÚ je trojmesačný flexibilný odklad termínu, ktorý bol dohodnutý na 31. októbra. "Jedinou možnou cestou vpred je flexibilný odklad, ktorý nepresiahne dátum 31. januára," napísal na Twitteri Verhofstadt. Po stretnutí s odborníkmi v oblasti právnych predpisov EÚ upozornil, že europoslanci budú potrebovať dostatok času na preskúmanie detailov revidovanej zmluvy o brexite, ktorú minulý týždni britský premiér Boris Johnson a lídri ostatných 27 členských krajín predstavili na summite EÚ.


Novou chorvátskou ministerkou zahraničných vecí je Marija Pejčinovičová-Buričová

Predtým sa venovala európskej a zahraničnej politike.

ZÁHREB. Chorvátsky parlament schválil za novú šéfku diplomacie tejto postjuhoslovanskej republiky Mariju Pejčinovičovú-Buričovú, ktorá sa stala nástupkyňou odstúpivšieho Davor Ivo Stier aj na poste vicepremiérky. Novicku v špičkovej politike podporilo 78 zo 151 členov zákonodarného zboru. Premiér Andrej Plenkovič pri jej prezentácii však vyzdvihol, že prakticky celú profesionálnu dráhu venovala európskej a zahraničnej politike a v diplomacii získala veľké skúsenosti. "Som si istý, že najlepšie zvládne dôležitú a významnú prácu, ktorá na ňu čaká," zdôraznil. Rodáčka z bosnianskeho Mostaru vyštudovala ekonómiu v Záhrebe, ale má za sebou i štúdium v Belgicku a v Poľsku. Pôsobila v minulosti aj v súkromnej sfére, v období rokov 2008-2011 bola poslankyňou Chorvátskeho demokratického spoločenstva (HDZ) a naposledy štátnou tajomníčkou rezortu zahraničných vecí. Niekdajší podpredseda chorvátskej vlády a minister zahraničných vecí Stier oznámil demisiu 12. júna s tým, že bude pôsobiť v budúcnosti ako poslanec a hovorca HDZ premiéra Andreja Plenkoviča. Jeho rezignácia sa spája so vstupom Chorvátskej ľudovej strany (HNS) do vlády. O jeho odchode z vlády sa špekulovalo niekoľko dní, pretože ide o predstaviteľa pravého krídla HDZ, ktoré kvôli ideologickým odlišnostiam koalíciu s liberálmi z HNS odmietalo. Chorvátske médiá pripomínali, že svetonázorové odlišnosti medzi Stierom a novým koaličným partnerom jeho HDZ fakticky nemôžu byť väčšie, ako sa prejavili v ostatných týždňoch. Kým Stier nechýbal v máji na pochode odporcov umelého prerušenia tehotenstva "Pochode za život", nový chorvátsky vicepremiér a minister stavebníctva Predrag Štromar sa nedávno zúčastnil v uliciach chorvátskej metropoly na podujatí Zagreb Pride.


O Weissovej sťažnosti voči obvineniu ešte nerozhodli

Slovenský reprezentant tvrdí, že pri policajnej kontrole vlastné auto nešoféroval.

BRATISLAVA. O sťažnosti slovenského futbalového reprezentanta Vladimíra Weissa a jeho obhajcu voči obvineniu zo strany polície ešte dozorujúci bratislavský okresný prokurátor nerozhodol. "Vladimírovi W. mladšiemu bolo vznesené obvinenie za prečin ohrozenia pod vplyvom návykovej látky podľa paragrafu 289 odseku 2 Trestného zákona. Pri svojom výsluchu uviedol, že podáva sťažnosť. O podanej sťažnosti doposiaľ nebolo rozhodnuté,"  uviedolhovorca Krajskej prokuratúry v Bratislave Michal Šúrek. Polícia Weissa v pondelok 3. októbra obvinila, ale po viac ako 30 hodinách ho prepustila z cely predbežného zadržania na slobodu. Podľa vyjadrenia obhajcu Weissa - Juraja Kuráňa pre TASR je obvinenie založené len na výpovedi jedného svedka, a to príslušníka polície. Z ďalších troch výpovedí troch svedkov vyplýva, že Weiss motorové vozidlo nešoféroval. To vyšetrovateľ údajne odignoroval. Weissa podľa slov jeho advokáta v pondelok prepustili na slobodu. Prípad dozoruje Okresná prokuratúra Bratislava 1. Weiss údajne nešoféroval automobil, ktorý v nedeľu 2. októbra ráno v Bratislave zastavila policajná hliadka. Podľa Kuráňa ho polícia šikanovala a robila nátlak pri dychovej skúške a odbere krvi.


Lasky z kapely Para: Vianočné večierky sa rozbiehajú pomaly

Vianočné večierky

Párty ministerstiev

Rozhovor s Laskym

Vianočný koncert Pary stojí štyri- až päťtisíc eur.

Je cítiť, že ľudia na firemný vianočný večierok neprišli za kapelou. Po čase sa však vedia uvoľniť a chodia tancovať na pódium, tvrdí líder skupiny Para Tomáš „Lasky“ Šedivý. Aký je rozdiel medzi bežným koncertom a vianočným večierkom? „Pre nás je to lepšie zaplatený koncert. Dlhšie trvá, kým ľudia ožijú, zo začiatku sa trochu hanbia pred kolegami. Ale väčšinou sa to potom aj tak zmení na normálny koncert. Minule sme napríklad hrali pre Ikeu, kde boli samí ľudia nad 40 rokov a bavili sa výborne, nečakali sme to.“ Cítite niekedy, že ľudia neprišli primárne preto, aby si vás vypočuli? „Presne tak, na našich koncertoch máme fanúšikovskú základňu, ktorá pozná našu tvorbu a spieva s nami. Niektoré z našich skladieb sú známejšie a ide to aj medzi zamestnancami nejakej firmy, ale zväčša to neplatí. Nie vždy chcú zamestnanci práve túto hudbu, ale väčšinou to nakoniec dopadne dobre.“ Nestáva sa, že ľudia chcú od kapely iné veci? „Stane sa to, ale vieme to s úsmevom odbiť, veď ani my nevieme zahrať hocičo. Potom je to už na dídžejoch, ktorí hrajú na želanie.“ Zažívate aj opitých ľudí, ktorí vystrájajú? „To máme aj na bežných koncertoch, ale áno, človek si to na firemnom večierku všimne skôr. Máme potom aj rôzne tančeky, kedže ľudia sa v neskorších hodinách a po istej dávke alkoholu rôzne vyjadrujú, či už pohybom, alebo zvukom. Vyštverať sa na pódium je bežná vec.“ Nemáte bezpečnostnú službu ako na bežnom koncerte? „Áno, zvykne to niekto strážiť aj na firemných akciách, ale ľudí na pódium si bez problémov necháme pustiť. Keď je vidieť, že človek si chce len prísť zatancovať, tak v tom nevidím problém.“ Pre aké firmy ste hrali? „Mali sme napríklad Tatra Banku, IMB, Tesco a takéto známe mená. Okrem toho hráme aj pre menej známe IT firmy. Máme asi desať takýchto akcií za rok.“ Koľko za to dostanete? „Nie som manažér, aby som to vedel úplne presne, ale suma sa pohybuje od štyri- až do päťtisíc pre celú kapelu za večer.“ Tento text ste mohli čítať vďaka tomu, že platíte za obsah. Vážime si to.


Opoziční poslanci napadli novely zákonov o poisteniach, preskúma ich Ústavný súd

BRATISLAVA. Novely zákonov o zdravotnom a o sociálnom poistení, ktoré parlament schválil ešte na jeseň 2016 s účinnosťou od januára 2017, smerujú na Ústavný súd. Sťažnosť tam posiela 41 opozičných poslancov zo SaS, OĽaNO-NOVA a Sme rodina, ktorí sú presvedčení o ich protiústavnosti. Novela zákona o sociálnom poistení zvýšila maximálny vymeriavací základ na platenie poistného, a to z päťnásobku na sedemnásobok priemernej mzdy. Novela zákona o zdravotnom poistení zase zrušila maximálny vymeriavací základ na zdravotné odvody. "Považujeme tieto novely za protiústavné. Ústava hovorí, že vláda nemôže zvyšovať daňové a odvodové zaťaženie bez racionálneho zdôvodnenia. Tieto dve novely však neboli vyargumentované buď vôbec (sociálne poistenie), alebo boli zdôvodnené iracionálne (zdravotné poistenie)," povedala na štvrtkovej tlačovej konferencii podpredsedníčka SaS Jana Kiššová. Ministerstvo zdravotníctva (MZ) podľa jej slov zmenu vysvetľovalo tým, že potrebuje viac peňazí na rekonštrukcie a modernizácie nemocníc. "Pritom ich vlastná revízia výdavkov konštatuje neefektívne vynakladanie zdrojov. MZ teda má priestor na získanie peňazí zefektívnením vynakladania finančných prostriedkov," povedala. Kiššová poukázala na ústavu, podľa ktorej vláda nemôže zvyšovať daňové a odvodové zaťaženie bez väzby na to, aby nedošlo k adekvátnej kompenzácii. "Občania majú právo na primerané hmotné zabezpečenie v starobe a pri nespôsobilosti na prácu, ako aj pri strate živiteľa. Tým, že sa vybraným občanom zvýšili výdavky na sociálne poistenie, ale nezvýšili sa im primerane aj očakávané úžitky zo Sociálnej poisťovne, dochádza k diskriminácii. Obdobne to platí aj pre zdravotné poistenie, kde tiež nedochádza k adekvátnej kompenzácii," vysvetlila Kiššová. Ministerstvo zdravotníctva opozícii oponuje, tvrdí, že právna norma o zdravotnom poistení je v súlade s ústavou. "Rešpektujeme však právo na názor," reagovala hovorkyňa rezortu Zuzana Eliášová. Zrušenie maximálneho vymeriavacieho základu podľa nej znamená väčšiu solidaritu všetkých osôb v systéme verejného zdravotného poistenia. "Odvodový systém je solidárny systém, a preto aj tento systém je postavený na princípe solidarity," dodala. Opozícii sa tiež nepáči spôsob, akým boli zmeny právnych noriem v parlamente prijaté. Obe totiž prešli ako pozmeňujúce návrhy koaličných poslancov. "Nebol teda dostatočný priestor na primeranú diskusiu ani na medzirezortné pripomienkové konanie. Nebola ani možnosť, aby sa na novú realitu mohli pripraviť firmy. Toto nebolo v záujme občanov, im sa len siahlo na peniaze," odkázala Kiššová. Predseda poslaneckého klubu OĽaNO-NOVA Richard Vašečka je veľmi znepokojený, aký smer naberajú rokovania v Národnej rade SR z hľadiska spôsobu a kvality prerokúvania zákonov. "Príde vládny návrh, ale často k nemu navrhnú zásadnú zmenu formou poslaneckého pozmeňujúceho návrhu. Potom nie je dostatočný priestor reagovať," myslí si. Aj líder Sme rodina Boris Kollár je presvedčený o protiústavnosti týchto dvoch právnych noriem. "Predstavte si, že máte auto, ktoré má spotrebu sedem litrov benzínu. Ak zistíte, že zrazu žerie 50 litrov, pôjdete do servisu zistiť, kde tečie benzín. Ale naša vláda vám odporučí namontovať väčšiu nádrž. Od všetkých pýtajú ešte viac paliva a montáž ešte väčšej nádrže. O čom im ide? Živili sme tetu Anku, maséra Kostku, koho ešte potrebujeme živiť?" pýtal sa. Novela zákona o sociálnom poistení okrem iného zvýšila maximálny vymeriavací základ na platenie poistného, a to z päťnásobku na sedemnásobok priemernej mzdy. "Navrhuje sa zvýšenie maximálneho vymeriavacieho základu na nemocenské poistenie, dôchodkové poistenie, poistenie v nezamestnanosti, garančné poistenie a na platenie poistného do rezervného fondu solidarity. Zároveň sa navrhuje zvýšenie denného vymeriavacieho základu na určenie výšky nemocenských dávok, teda nemocenského, materského, ošetrovného a vyrovnávacej dávky," uvádza sa v pozmeňujúcom návrhu, ktorý do novely doplnil sociálny výbor parlamentu. Zmena zákona o zdravotnom poistení zase znamená, že ľudia s vyššími príjmami od januára platia na zdravotných odvodoch viac. Maximálny vymeriavací základ pre výpočet odvodov do zdravotných poisťovní bol totiž zrušený. Táto zmena prešla cez pozmeňujúci návrh Jozefa Valockého (Smer). Do systému by takto malo prísť asi o 82 miliónov eur viac, ako sa plánovalo. Väčšinu takto získaných peňazí chce rezort zdravotníctva použiť na "systematickú obnovu nemocníc a nákup zdravotníckej techniky".


V bratislavskom parčíku začali rúbať stromy, vyvolalo to konflikt

BRATISLAVA. V parčíku na Legionárskej ulici začali vo štvrtok (26. 9.) rúbať 15 inváznych drevín. Dodávateľ prác začal realizovať výrub skôr, ako mal, a bez toho, aby v parčíku umiestnil informačné tabule, ktorými hlavné mesto dáva obyvateľom vedieť, o aký výrub ide. Spôsobilo to konfliktnú situáciu medzi obyvateľmi a pilčíkom. O prípade informuje primátor Bratislavy Matúš Vallo na sociálnej sieti. "Telefonoval som v piatok ráno so šéfom dodávateľskej firmy, ktorý uznal pochybenie a je pripravený niesť sankcie zo strany mesta," priblížil primátor. Pätnásť drevín, ktoré v tomto parčíku potrebuje mesto vyrúbať, patrí medzi invazívne dreviny. Tie podľa Valla predstavujú závažné ohrozenie pre iné rastliny aj živočíchy, pretože potláčajú prirodzenú druhovú rozmanitosť a znižujú ekologickú stabilitu prostredia. "Takéto dreviny je podľa zákona o ochrane prírody a krajiny povinný odstraňovať každý vlastník alebo správca územia, a preto sme to povinní urobiť aj my," vysvetlil. Ešte túto sezónu však do parčíku v rámci náhradnej výsadby vysadí samospráva šesť listnatých drevín a budúcu sezónu v ňom má v pláne vysadiť ďalších 50 sakúr. "Výsledkom tak bude celkom nový park v tomto priestore," deklaruje primátor. Téma ochrany zelene je podľa jeho slov veľmi citlivá vec, a preto si na všetky orezy a výrubu drevín v meste nastavili prísne pravidlá. Všade, kde má k takémuto zásahu z nejakého dôvodu prísť, pripravuje samospráva informačné tabule o tom, akého množstva drevín sa výrub alebo orez týka, z akého dôvodu k nemu prichádza a ako bude riešená náhradná výsadba. "Takéto tabule vždy niekoľko dní pred plánovaným zásahom osadzujeme priamo na mieste. Tieto isté informácie sme mali pripravené aj o plánovanom výrube v tomto parčíku," podotkol Vallo.


Ropní giganti podporia po stretnutí s pápežom zmysluplné zdaňovanie emisií

Predstavitelia ropného priemyslu sa stretli s pápežom Františkom.

VATIKÁN. Niektoré z najväčších ropných firiem na svete sa v piatok po stretnutí s pápežom Františkom zaviazali, že podporia "ekonomicky zmysluplné" zdaňovanie emisií. Informovala o tom agentúra AP. Skupina spoločností, vrátane takých gigantov ako sú ExxonMobil, BP, Royal Dutch Shell, Total, Chevron alebo Eni, v spoločnom vyhlásení uviedla, že vlády by mali zdaňovať emisie v takej miere, ktorá podporí biznis a investície a zároveň "minimalizuje dosah na zraniteľné komunity a podporí ekonomický rast". Výkonní riaditelia ropných a investičných spoločností tiež vyzvali firmy podnikajúce v ropnom priemysle, aby informovali svojich investorov o rizikách, ktoré zmena klímy predstavuje pre ich podnikanie, ako aj o svojich plánoch prechodu na čistejšie zdroje energie. Predstavitelia ropného priemyslu sa s pontifikom stretli v piatok na záver dvojdňovej konferencie, ktorá sa pod názvom Transformácia energetiky a náš spoločný domov konala vo Vatikáne.


Kamene, slzný plyn, oheň. Pozrite sa, ako Gréci štrajkujú proti šetreniu

ATÉNY. V Grécku sa koná masívny celoštátny štrajk, ktorý zvolali hlavné odborové zväzy v deň, kedy má vláda a parlament presadiť nové úsporné opatrenia. Nimi je podmienené pridelenie ďalších finančných prostriedkov od medzinárodných veriteľov na záchranu ekonomiky krajiny. Štrajk sa dotkol dopravy, služieb, štátnych úradov i zdravotníctva. Protestujú aj zamestnanci námornej dopravy, ktorí začali so štvordňovým štrajkom už v utorok. Doprava medzi gréckou pevninou a ostrovmi bude preto odstavená až do piatkového večera.   Štrajku sa zúčastňujú aj štátni úradníci a lekári, zatvorené sú školy. Vo verejných nemocniciach zostal len nevyhnutný personál. Do protestnej akcie sa zapojili aj sudcovia, colníci a predstavitelia miestnej samosprávy. Parlament má o škrtoch hlasovať v stredu po 23:00 SELČ. Polícia v Aténach použila proti demonštrantom, ktorí hádzali zápalné fľaše, slzný plyn. Pred budovou parlamentu hádzalo niekoľko desiatok účastníkov zhromaždenia na príslušníkov poriadkových síl kamene. Polícia tiež zablokovala vstup do neďalekej budovy ministerstva financií. Na pahorku Lykavittos rozvinuli odbory policajtov transparent, na ktorom sa gréckeho premiéra Alexisa Tsiprasa a nemeckej kancelárky Angely Merkelová pýtajú "Koľko stojí život gréckeho policajta?". V uliciach metropoly sa zhromaždilo až 12 tisíc ľudí, v Solúne okolo 6 tisíc demonštrantov, uviedla agentúra AFP. Podľa agentúry má 8 tisíc z celkových 12 tisíc demonštrantov v Aténach blízko ku komunistickým odborom PAME.


Americkí zamestnávatelia za uplynulý rok vytvorili dva milióny pracovných miest

Väčšina ekonómov očakáva, že znižovanie daní pomôže zrýchliť hospodársky rast krajiny.

WASHINGTON. Americkí zamestnávatelia v decembri vytvorili 148 tisíc nových pracovných pozícií. Považuje sa to síce za malý prírastok, ale zároveň za dostatočne dobrý signál toho, že ekonomika do nového roka vstúpila so slušným rastom. Miera nezamestnanosti v USA už tretí mesiac po sebe zostala na úrovni 4,1 percenta, čiže najnižšie od roku 2000. Informovalo o tom v piatok americké ministerstvo práce.Za celý rok 2017 americkí zamestnávatelia vytvorili takmer 2,1 milióna nových pracovných miest. Prijímanie nových pracovníkov podporuje solídny ekonomický rast v USA. Priemyselné firmy v decembri evidovali najväčší objem nových objednávok od roku 2004. Maloobchodníci hlásili vysoké tržby počas sviatkov a stavebné firmy zväčšujú výstavbu domov, aby uspokojili rastúci dopyt. Staršie domy sa v USA v novembri predávali najrýchlejším tempom za takmer 11 rokov. Nálada amerických spotrebiteľov je na takmer 17-ročnom maxime.Väčšina ekonómov očakáva, že znižovanie daní, ktoré schválila administratíva prezidenta Donalda Trumpa, pomôže zrýchliť hospodársky rast. Časť ekonómov predpovedá, že miera nezamestnanosti v krajine sa do konca tohto roka zníži až na úroveň 3,5 percenta, čo by bola najnižšia nezamestnanosť za takmer polstoročie.


Trump vyzval demokratov a republikánov na spoluprácu

Minúta po minúte

Analýza

Stĺpček šéfredaktorky

Komentár

Rekordný počet žien

Vyhral aj mŕtvy

Trumpova výzva

Reakcie eurokomisárov

Fotogaléria

Podcast

Prezident USA uviedol, že republikáni vo voľbách prekonali očakávania, keď sa im podarilo získať väčšinu v Senáte.

WASHINGTON. Americký prezident Donald Trump si vie predstaviť spoluprácu republikánov a demokratov v oblasti infraštruktúry a zdravotníctva, informovala agentúra AFP. Prezident to povedal v stredu na povolebnej tlačovej konferencii. Republikáni podľa Trumpových slov vo voľbách prekonali očakávania, keď sa im podarilo získať väčšinu v Senáte a minimalizovať straty kresiel v Snemovni reprezentantov, kde získala prevahu Demokratická strana. Trump obe strany vyzval, aby spolupracovali s cieľom pomôcť Američanom, informovala agentúra AP. "Možno sa nám podarí dosiahnuť dohodu, možno nie. Je to možné. V oblasti infraštruktúry sa však na mnohých veciach zhodneme," povedal Trump. Obe strany majú podľa neho aktívny záujem aj o systém zdravotníctva. V utorkových kongresových voľbách sa vládnucej Republikánskej strane podarilo udržať si väčšinu v Senáte amerického Kongresu. Demokratická strana však získala väčšinu v Snemovni reprezentantov.


JERUZALEM. Izraelská Strana práce si volí nového predsedu, ktorý sa ako šéf tradične najsilnejšieho opozičného subjektu stane lídrom opozície voči vláde premiéra Benjamina Netanjahua. Volebné miestnosti sa otvorili v utorok pre 52-tisíc členov strany. O funkciu sa uchádza súčasný predseda Jicchak Herzog a šesť ďalších kandidátov. Výsledky volieb sa očakávajú v utorok neskoro v noci. Strana práce viedla Izrael na ceste k nezávislosti, riadila ho počas desiatok rokov vojen a nepokojov a snažila sa dosiahnuť prímerie s Palestínčanmi. V roku 2001 stratila moc po nevydarenom pokuse vtedajšieho premiéra Ehuda Baraka uzavrieť mier s Palestínčanmi. Najbližšie parlamentné voľby v Izraeli sú naplánované na rok 2019. Strana práce sa aktuálne nachádza v prieskumoch verejnej mienky netradične až na štvrtej až piatej pozícii.


Ministerka školstva môže podľa SaS ihneď vyriešiť tri problémy

Problémy rezortu sú podľa Branislava Gröhlinga  známe dlhodobo.

BRATISLAVA. Novovymenovaná ministerka školstva Martina Lubyová môže za prvých sedem dní vo funkcii zvládnuť tri jednoduché problémy, ktoré jej predchodca Peter Plavčan neriešil. Tvrdí to tímlíder strany Sloboda a Solidarita (SaS) Branislav Gröhling. „Po prvé, mala by sa vyjadriť, čo bude ďalej s plánovanou reformou Učiace sa Slovensko, ktorú exminister Plavčan sľuboval viac ako rok a ktorá sa stále ani len nezačala,“ uviedol poslanec Gröhling. „Po druhé, ministerka by mala povedať, či nájde financie na celoplošné Testovanie 5 alebo sa uspokojí iba s elektronickou verziou v niekoľkých školách. A po tretie, šéfka rezortu školstva by mala rozhodnúť o ročnom odklade vzdelávacích programov pre deti so zdravotným znevýhodnením. Tie sú kritizované ako nerealizovateľné či chybné, a preto je nevyhnutné vyhradiť čas na ich prepracovanie,“ tvrdí Branislav Gröhling. Podľa Gröhlinga ide o zvládnuteľné úlohy. „Problémy rezortu sú známe dlhodobo a ministerka sama pochádza z tohto prostredia, preto si myslím, že netreba strácať čas a treba začať tam, kde je možné riešiť ich okamžite,“ uviedol a dodal, že Lubyová by mala nájsť v dlhodobom horizonte spôsob, ako vypovedať miliónové zmluvy na eurofondy s pochybnými firmami. „Musíme sa vyhnúť tomu, aby v prípade nepreplatenia zmlúv Európskou komisiou na celý tento škandál nedoplatili občania z vlastných daní,“ uviedol poslanec. Prezident Andrej Kiska v stredu vymenoval Martinu Lubyovú (nominantka SNS) za ministerku školstva, vedy, výskumu a športu. Bývalá riaditeľka Prognostického ústavu Slovenskej akadémie vied a zástupkyňa riaditeľky Centra spoločenských a psychologických vied SAV vo funkcii ministra nahradila Petra Plavčana (nominant SNS), ktorého na čele rezortu dočasne zastupovala ministerka pôdohospodárstva Gabriela Matečná (nominantka SNS).


Hamšík v ideálnej zostave 6. kola Serie A

Kapitán Neapola strerelil proti Verone jubilejný stý gól za taliansky klub.

BRATISLAVA. Výkon slovenského futbalového reprezentanta v službách SSC Neapol Mareka Hamšíka v sobotňajšom stretnutí Serie A proti Chievu Verona (2:0) nezostal bez povšimnutia pri zostavovaní ideálnej jedenástky 6. kola najvyššej talianskej súťaže. Zaradil ho do nej špecializovaný server Football-Italia.net. Dvadsaťdeväťročný stredopoliar v 39. min profitoval z výbornej prihrávky Lorenza Insigneho a zvýšil na konečných 2:0, čo bol jeho jubilejný stý gól v súťažných dueloch v drese SSC.


Slovensku podľa rozpočtovej rady naďalej hrozia rovnaké riziká

Schodok verejných financií by mohol dosiahnuť až 1,2 percenta HDP.

BRATISLAVA. Objem rizík tohtoročného rozpočtu sa v septembri podľa Rady pre rozpočtovú zodpovednosť (RRZ) takmer nezmenil. Analytici rozpočtovej rady tak naďalej odhadujú, že po ich naplnení by schodok verejných financií mohol dosiahnuť až 1,2 percenta hrubého domáceho produktu, kým podľa schváleného rozpočtu by malo byť hospodárenie verejnej správy v tomto roku už vyrovnané.Samotná suma vyčíslených rizík sa oproti augustu zvýšila iba o jeden milión eur na 1,139 miliardy eur. Taký deficit tak podľa rady môže Slovensko dosiahnuť, keď vláda neprijme dodatočné opatrenia. "Riziká pre saldo vyplývajú najmä z nadhodnotených nedaňových príjmov, podhodnotených výdavkov samospráv a vyššieho rastu výdavkov v sociálnej oblasti," uvádza sa v rozpočtovom semafore rozpočtovej rady.Analytici rady zároveň konštatujú, že zhoršenie výhľadu ekonomického vývoja, ktoré je zapracované v odhade, nemá na saldo rozpočtu verejnej správy v tomto roku zásadný vplyv. Najvyššie riziko očakávajú pri nedaňových príjmoch, kde sa odhaduje výpadok vyše 400 miliónov eur. Ide napríklad o príjem z dividend či z predaja emisných povoleniek. Rozpočtu nepomôže ani hospodárenie samospráv, na ktoré vplýva najmä rast výdavkov na mzdy.


Vedci vytvorili zlatý banán, ktorý zachráni životy stovkám tisíc detí

Humanitárny projekt zlepší výživu obyvateľov Ugandy.

BRATISLAVA. Banány sú jednou z najdôležitejších potravín v africkej Ugande. Jedna z odrôd určená na varenie je bežnou súčasťou každodenného jedálneho lístka, pričom priemerné denné množstvo na jedného človeka je takmer jeden kilogram. Problém je, že banány z východoafrickej vysočiny neobsahujú všetky dôležité živiny. Vedcom sa teraz podarilo do banánov dostať gény, ktoré zvýšia dávky provitamínu A (betakaroténu). Jeho nedostatok každoročne ohrozuje zdravý vývoj stoviek tisíc detí. Nový kultivar predstavili vo vedeckom časopise Plant Biotechnology Journal. Novovypestované banány majú zlatooranžovú farbu a dajú sa používať tak ako doteraz na prípravu bežných pokrmov. Na genetické vylepšenie afrického banánu použili vedci banány z Papuy Novej Guiney, ktoré majú vysoký obsah provitamínu A, ich trsy sú však malé. Gény spojili s odrodou Cavendish, ktorá vytvára väčšie trsy. Šľachtenie nového zlatooranžového banánu trvalo desiatky rokov. Gény z modifikovaného banánu potom v Ugande spojili s miestnou odrodou z východoafrickej vysočiny a začali robiť prvé terénne pokusy. "V priebehu rokov sme dokázali vyvinúť banán, ktorý dosahuje vynikajúce hodnoty provitamínu A, preto nemá krémovo zafarbenú dužinu, ale skôr zlatooranžovú," vysvetľuje v tlačovej správe Technickej univerzity v Queenslande vedúci výskumného tímu James Dale. "Banán na varenie z východoafrickej vysočiny je vynikajúcim zdrojom škrobu. Má však veľmi nízky obsah stopových prvkov, predovšetkým vitamínu A a železa. Nedostatok vitamínu A má naozaj vážne dôsledky," dodáva James Dale. Pre nedostatok vitamínu A umrie ročne na celom svete 650- až 700-tisíc detí. Ďalšie státisíce prichádzajú o zrak. Nová odroda banánu by tieto dôsledky mohla obmedziť na minimum a do stravy v najchudobnejších častiach Afriky dodať vyšší obsah dôležitých živín. DOI: 10.1111/pbi.12650


Šéf ruskej antidopingovej agentúry hovorí o zrade: Ruský šport sotili do priepasti

Inkriminované dáta boli pod patronátom štátnych orgánov.

MOSKVA. Šéf Ruskej antidopingovej agentúry (RUSADA) Jurij Ganus sa cíti zradený po odhalení dôkazov o manipulácii dát z moskovského laboratória. Postúpenie údajov z "centra" ruského dopingu bola jedna z hlavných podmienok opätovného začlenia do Svetovej antidopingovej agentúry (WADA). Po analýze dát sa však zistilo, že údaje zrejme pred sprístupním pozmenili. Situácia je o to zvláštnejšia, že dáta pred odovzdaním boli pod patronátom ruských štátnych orgánov. "Zradili nás. Zobrali nám šancu dokázať, že stojíme na stane pravdy. Ruský šport tým sotili do priepasti," povedal podľa agentúry AP Ganus, ktorý neidentifikoval konkrétne zodpovedné osoby, ale pripomenul, že ich konanie zdiskreditovalo celé Rusko.


Medzi záujemcov o hokejový Slovan by mal patriť aj Eset, firma to nepotvrdila

Rokovania o vstupe nového investora pokračujú.

BRATISLAVA. Rokovania o vstupe nového investora do hokejového klubu HC Slovan Bratislava pokračujú. Agentúre SITA dva na sebe nezávislé zdroje potvrdili, že jedným zo záujemcov je aj softvérová spoločnosť Eset. Tá tieto informácie nepotvrdila, samotný klub plánuje o ďalších krokoch informovať budúci týždeň. "Nie, tieto informácie nevieme potvrdiť. K ostatným veciam sa tým pádom tiež nevieme vyjadriť," odpovedala na otázky agentúry SITA o tom, či Eset rokuje o vstupe do spoločnosti HC Slovan Bratislava a aké by prípadne malo byť jeho postavenie vo vlastníckych štruktúrach klubu, manažérka vzťahov s verejnosťou softvérovej firmy Zuzana Hošalová.Samotný HC Slovan Bratislava na rovnakú otázku, či prebiehajú rokovania o vstupe do klubu aj so spoločnosťou Eset, priamo nereagoval. Odkázal len, že viac sa verejnosť dozvie čoskoro. "Hokejový klub HC Slovan Bratislava pripravuje na budúci týždeň tlačovú konferenciu klubu. Termín tlačovej konferencie bude upresnený v najbližších dňoch, kde sa bude venovať aj týmto témam," uviedol klub pre agentúru SITA.Tieto informácie pritom prichádzajú v období, kedy hokejový klub musí okrem dlhodobých problémov s dlžobami voči hráčom riešiť aj problém s dlhom za nájomné za využívanie Zimného štadióna Ondreja Nepelu. Podľa mesta Bratislava, ktoré cez svoju organizáciu Správa telovýchovných zariadení hlavného mesta Slovenskej republiky Bratislava (STaRZ) zimný štadión prevádzkuje, HC Slovan Bratislava za nájomné k 19. februáru dlhoval takmer jeden milión eur.Hokejovému klubu tak hrozí, že svoje domáce zápasy nebude mať kde hrávať. Nové vedenie mesta na čele s primátorom Matúšom Vallom totiž avizuje, že ak klub dlžoby v najbližšom období nevyrovná, môže s ním mesto všetky nájomné zmluvy ukončiť.


PO STOPÁCH DÁVNEJ BRATISLAVYPre napätú situáciu zaviedli nočné zatemnenie

Nemecko a Taliansko na zámku Belveder vo Viedni prinútili pražskú vládu vzdať sa juhu Slovenska.

Vladimír Tomčík, historik, združenie Devínska brána Maďarsko požadovalo odstúpenie územia na línii Devín, Bratislava, Nitra, Tlmače, Levice, Lučenec, Rimavská Sobota, Jelšava, Rožňava, Košice, Trebišov, Užhorod, Mukačevo až po hranice s Rumunskom. Vláda na znak ochoty odstúpila Šahy a Slovenské Nové Mesto, čím sa prerušilo priame železničné spojenie s východom republiky. Napriek tomu na rokovaniach v Komárne, obvinili česko-slovenskú delegáciu, že odmieta plniť dohody a rozhovory boli prerušené. Nemecko a Taliansko 2. novembra 1938 na zámku Belveder vo Viedni prinútili pražskú vládu vzdať sa juhu Slovenska. Anglicko a Francúzsko sa takticky stiahlo a v 2. bode arbitráže sa uvádza: „Vyprázdňovanie československého územia, určeného na odstúpenie, a jeho obsadzovanie Maďarskom sa začne 5. novembra 1938 a skončí sa do 10. novembra 1938.“ Slovensko tak prišlo o štvrtinu územia, kde žilo 405 808 obyvateľov maďarskej a 276 287 slovenskej národnosti, čo znamenalo, že dvadsať percent národa sa zrazu ocitlo mimo územia Slovenska. Navyše zo 279 obcí prisúdených Maďarsku malo 170 slovenskú väčšinu obyvateľstva. V tejto napätej situácii bol v Bratislave, šamorínskom a modranskom okrese vydaný zákaz nosenia akejkoľvek zbrane a bolo zavedené nočné zatemnenie. V hoteli Carlton bola ubytovaná maďarská rozhraničovacia komisia a o siedmej večer tu zorganizovali iredentistickú demonštráciu na pripojenie Bratislavy k Maďarsku. Pritom podľa posledného sčítania ľudu malo mesto 123 844 obyvateľov, z toho 60 013 slovenskej a českej národnosti, 32 801 nemeckej a 18 890 maďarskej národnosti. Polícia demonštráciu rozohnala, ale hlúčiky demonštrantov a ich odporcov do rána rozbíjali výklady na nemeckých a židovských obchodoch. Maďarsko sa však neuspokojilo, bez vyhlásenia vojny, v marci nasledujúceho roku zaútočilo z Podkarpatskej Rusi a po bojoch Slovensko prišlo o najvýchodnejší pás územia s viac ako 40-tisíc obyvateľmi výlučne slovenskej a rusínskej národnosti (na severe sme museli odstúpiť územia aj Poľsku). Po vojne bola Viedenská arbitráž ako akt medzinárodného násilia pod hrozbou a nátlakom totalitných veľmocí označená za neplatnú, čo potvrdila aj Parížska mierová dohoda. Na juhu boli obnovené hranice spred arbitráže, bratislavské predmostie sa rozšírilo o Jarovce, Rusovce a Čunovo a česko-slovenská vláda súčasne „darovala“ Podkarpatskú Rus Sovietskemu zväzu .


Silný vietor a poľadovica. V najbližších dňoch sa počasie nezmení

V okolí Tatier môže vietor dosiahnuť až 185 kilometrov za hodinu.

BRATISLAVA. Na hrebeňoch Tatier platí výstraha tretieho stupňa pred vetrom. Vydal ju Slovenský hydrometeorologický ústav (SHMÚ), a to pre okresy Tvrdošín, Liptovský Mikuláš, Poprad a Brezno. Vietor tu môže miestami v nárazoch dosiahnuť rýchlosť 160 - 185 kilometrov za hodinu. Predpokladaná rýchlosť vetra je v danej ročnej dobe a oblasti extrémne vysoká a predstavuje veľké nebezpečenstvo pre ľudské aktivity, najmä pre pešiu turistiku a horolezectvo," upozorňuje SHMÚ na svojej webovej stránke. So silnejším vetrom však treba počítať v najbližších dňoch na celom území Slovenska. Druhý výstražný stupeň platí pre niektoré severnejšie okresy stredného Slovenska. Konkrétne ide o okresy Námestovo, Žilina, Dolný Kubín, Martin, Ružomberok, Turčianske Teplice a Banská Bystrica, kde by mohol vietor v nárazoch dosiahnuť rýchlosť 135 - 160 kilometrov za hodinu. Pre zvyšok územia platí prvý stupeň výstrahy. Vietor ale nie je jediný, ktorý potrápi územie Slovenska. V pondelok si treba zároveň v Banskobystrickom, Žilinskom, Prešovskom a Košickom kraji dávať pozor aj na poľadovicu a vytváranie snehových jazykov a závejov. Silný nárazový vietor zamestnal hasičov najmä na strednom a východnom Slovensku. Najviac výjazdov mali od nedeľňajšieho večera hasiči v Žilinskom kraji. Ako agentúru SITA informovala Zuzana Farkasová z HaZZ, 37 hasičov zasahovalo celkom 20-krát, a to hlavne pre stromy, ktoré spadli na cesty, elektrické drôty a autá. Na Čutkovskej ulici v Ružomberku sa dokonca pod náporom vetra zrútil asi 30 metrový vianočný stromček, nikto našťastie nebol zranený. V Prešovskom kraji zasahovalo 22 príslušníkov pri ôsmich udalostiach, v Trenčianskom kraji zasahovalo 13 a Košickom kraji 12 hasičov. Vo väčšine prípadov išlo o popadané stromy. V súčasnosti by mali byť všetky diaľničné úseky a rýchlostné cesty, ako aj cesty I., II. a III. triedy zjazdné. Povrch vozoviek je prevažne vlhký až mokrý, na strednom a východnom Slovensku je pokrytý vrstvou čerstvého, kašovitého až utlačeného snehu. Obdobná situácia je aj na viacerých horských priechodoch s čerstvým, utlačeným alebo zľadovateným snehom, sú však zjazdné. Informuje o tom webový portál zjazdnost.sk, pričom Slovenská správa ciest upozorňuje na zľadovatený sneh v okolí Stakčína (okres Snina) a snehové jazyky a záveje vo vyšších polohách v okresoch Prešov, Sabinov, Poprad, Kežmarok a Levoča. Pre vozidlá nad desať metrov sú uzatvorené horské priechody Vernár, Donovaly, Šturec, Šútovce a Vrchslatina a tiež cesta II/529 smerom do Brezna.


Predaj japonských áut v Južnej Kórei pre spory oslabil o 74 percent

Spor v obchodnej oblasti medzi oboma krajinami naďalej pokračuje.

BRATISLAVA. Predaj japonských áut na juhokórejskom trhu minulý mesiac klesol, keďže spor v obchodnej oblasti medzi oboma krajinami naďalej pokračuje. Podľa údajov, ktoré v piatok zverejnilo juhokórejské združenie automobilového priemyslu, predaj značiek Toyota, Honda a Nissan na trhu krajiny v septembri medziročne oslabil o 74 percent. Pokles odbytu japonských áut nastal napriek tomu, že dopyt po zahraničných autách je na juhokórejskom trhu vysoký. Kórejské združenie dovozcov a distribútorov áut uviedlo, že predaj importovaných vozidiel v krajine v septembri celkovo stúpol o 17 percent. Informuje o tom portál bbc.com. Za dôvod poklesu odbytu japonských áut v Južnej Kórei sa považuje reakcia spotrebiteľov na diplomatickú roztržku medzi Soulom a Tokiom o kompenzácie za nútené práce Kórejčanov počas druhej svetovej vojny, ktorá sa v uplynulých mesiacoch zmenila na obchodný spor. Juhokórejský súd vlani prikázal japonským firmám, aby odškodnili Kórejčanov, ktorí boli počas druhej svetovej vojny na nútených prácach. Japonsko však tvrdí, že táto problematika sa urovnala už v roku 1965, kedy sa normalizovali diplomatické vzťahy medzi oboma krajinami. Spor sa zintenzívnil v júli tohto roka, kedy Japonsko sprísnilo kontrolu exportu na juhokórejský trh a zameralo sa na materiály používané pri výrobe pamäťových čipov a displejov.


STĹPČEK ŠÉFREDAKTORKYStrach o demokraciu nie je precitlivenosť

Prečo prišli?

Uctili si Kuciaka

Video

Stĺpček šéfredaktorky

Novinári dokážu žiť s pocitom, že ich nenávidia tí, ktorých odhalili pri zločine

Novinári nie sú precitlivení. Dokážu žiť s pocitom, že ich nenávidia tí, ktorých odhalili pri zločine, prichytili pri klamstve a obnažili ich politickú podstatu. Nedávajú výpovede len preto, že ich politik bez morálnych zábran nazve prostitútkou alebo platený troll ešte niečím horším. Ale tu sa to nekončí. Za posledné desaťročie viac ako 1000 novinárov prišlo o život pri výkone svojho povolania. Už to nie je len vzdialený horor. Predstava ďalekej nebezpečnej reality. Aj na Slovensku sa niekto cítil natoľko chránený mocou, že si objednal vraždu novinára: Jána Kuciaka. Začali sme tým písať nový mediálny letopočet. Mnohé z týchto vrážd ostávajú nepotrestané a tak si 2. novembra pripomíname medzinárodný deň ukončenia beztrestnosti zločinov proti novinárom. Nemarketingovo komplikovaný názov pre dôležitý odkaz: beztrestnosť týchto zločinov vrhá spoločnosť do strachu a škrtí demokraciu. Nekričíme preto, že sme precitlivení alebo nič neunesieme. Kričíme, lebo demokracia tieto útoky neunesie. Do Bratislavy prišlo včera vyše 15 medzinárodných lídrov médií, aby povedali svojim slovenským kolegom: Nie ste v tom sami.


Letecká spoločnosť Air Berlin končí, väčšinu ich lietadiel prevezme Lufthansa

BERLÍN. Nemecká letecká spoločnosť Air Berlin, ktorá vyhlásila bankrot, dnes vyšle do vzduchu svoje posledné lietadlo. Druhá najväčšia letecká spoločnosť v krajine ukončí svoju činnosť po 38 rokoch v piatok večer letom z Mníchova do Berlína. Viac ako polovicu lietadiel plánuje prevziať najväčšia spoločnosť v krajine Lufthansa, ktorej však ešte chýba rozhodnutie protimonopolného úradu. V hre sú aj konkurenčné firmy, vrátane easyJet. Výkonný riaditeľ Lufthansy Carsten Spohr tento týždeň uviedol, že 80 až 90 percent z takmer 140 lietadiel Air Berlin zostane od soboty na zemi. Spoločnosť zamestnávala približne osemtisíc ľudí, Lufthansa z nich prijme asi tritisíc.


Robíte chyby pri varení? Profesionálni kuchári prezradili, čo ich hnevá najviac

Ktoré prehrešky kuchárskych amatérov najviac vytáčajú profesionálov?

V kuchyni to možno už dobre poznáte a možno máte niekedy pocit, že by ste pokojne zastúpili aj niektorého z profesionálnych šéfkuchárov v reštaurácií. Čo však profesionála odlišuje od amatéra, sú často detaily. Na stránke Reddit uverejnil jeden z užívateľov výzvu pre šéfkuchárov a ľudí, ktorí sa varením živia a opýtal sa ich, ktoré chyby robia najčastejšie amatéri v kuchyni, či už vo svojej domácnosti alebo inde. Spustila sa tak lavínová diskusia o prehreškoch ako sú, napríklad, čistenie panvíc „jarovou“ vodou či využívanie sklenených dosiek na krájanie. Sklenená doska na krájanie: Využívanie tohto typu dosky vraj okamžite otupuje čepeľ noža. Nôž v umývačke: Kuchári majú evidentne radi svoje nože ostré. Niet sa čo čudovať. Čepeľ dokáže otupiť aj umývanie v umývačke. Počas procesu umývania sa totiž obíja o riad a iné predmety a ostrie sa tak ničí. Ručné umývanie nožov pritom nie je žiadna veľká námaha. Čistenie liatinových panvíc mydlom alebo „jarou“: Podľa šéfkuchárov ide o jednu z najväčších chýb. Chemikálie z takýchto prípravkov môžu zničiť povrch panvice. Namiesto toho využívajú profesionáli soľ, ktorá povrch vyčistí a oveľa rýchlejšie odstráni aj pripálené zvyšky. „Nečistite moju kolekciu liatinových panvíc mydlom. Nedržím veľkú nádobu so soľou v mojej skrinke len tak pre nič za nič,“ napísal nervózne jeden z kuchárov. Príliš horúco: Ďalší kuchári vyčítajú amatérom nesprávne nastavenie teploty varenia či rúry. Najčastejšou chybou je nastavenie zbytočne vysokej teploty. Škodí to jedlu, ktoré tak môže byť zvonka spálené a vnútri surové ale aj riadu, ktorý sa môže časom zničiť. Treba sledovať, do akých maximálnych teplôt je riad vhodný. Zničený teflón: Teflónové panvice dokáže zničiť kovové náradie. Radšej využívajte náradie šetrné k povrchu panvíc a hrncov s povrchovou úpravou proti pripáleniu, napríklad z polyamidového plastu alebo silikónu. Inak skončíte s jedlom jemne okoreneným teflónom. Neochutnávanie: Ochucovanie a varenie „len tak od oka“ je v poriadku, no pred a po každej zmene treba jedlo ochutnať, aby ste zistili, do akej miery korenie a iné prípravky ovplyvnili chuť pripravovaného jedla. Podľa kuchárov na ochutnávanie množstvo ľudí zabúda. Pritom ide o príjemnú súčasť varenia. Hordy kuchynských pomôcok: Profesionáli sú zástancami jednoduchosti. Základom dobrého kuchára je ostrý kvalitný nôž a liatinová panvica. Na nich si dajte záležať. Zvyšok náradia a hrncov už môžete nakúpiť aj v klasických obchodoch bez nutnosti väčšej investície. Rezanie smerom k telu: S týmto zvykom si amatéri podľa kuchára, ktorý je už na dôchodku, ohrozujú zdravie: „Musím povedať, že som vždy v kŕči, keď vidím amatérov, ako režú suroviny smerom k telu, keď to naozaj nie je nutné.“ Snažte sa hýbať nožom od tela smerom von. Instantné omáčky: Každý dobrý kuchár vie, že vlastnoručne vyrobená omáčka je na nezaplatenie. Jeden z kuchárov na Reddit sa posťažoval na omáčky zo sáčkov, konkrétne na holandskú omáčku, na ktorej si ľudia pochutnávajú najmä v spojení s vajcami Benedikt. „Príprava väčšiny omáčok je príliš jednoduchá na to, aby ste používali instantné prípravky a chuťovo ide o rozdiel ako deň a noc,“ hovorí profesionál.


Na Strednej škole scénického výtvarníctva štrajkovali študenti aj učitelia

Zamestnanci aj študenti požadujú zmenu správania vedenia školy.

BRATISLAVA. Na Strednej umeleckej škole scénického výtvarníctva (po novom aj Škola umeleckého priemyslu) na Sklenárovej ulici v Bratislave sa v pondelok štrajkovalo. Študenti a učitelia požadujú zmenu správania vedenia školy voči študentom, zrušenie podľa nich nezmyselných príkazov a zákazov či hĺbkovú kontrolu faktúr. Spomína sa tiež neprofesionalita, finančná netransparentnosť i absencia odborných kvalifikovaných učiteľov. "Sme schopní komunikovať a rešpektovať tých, ktorí majú našu dôveru. Pán riaditeľ s vedením ju už stratili. Sme v strese a chceme zmenu, toto je prvé volanie o pomoc," uviedla pre TASR štrajková koordinátorka Monika Mečárová. Poznamenala, že ak počas týždňa nenastanú zmeny a tlak na nich sa nezníži, rodičia, ktorí študentov podporujú, chcú adresovať vedeniu školy otvorený list. Nie sú pritom vylúčené ani ďalšie štrajky. Okrem neprofesionality, finančnej netransparentnosti či faktúr, ktoré nekorešpondujú so skutočným stavom v škole, poukazujú študenti aj na havarijný stav budovy školy, absenciu kvalifikovaných učiteľov, chýbajúci odborný materiál a pomôcky či sanitárne potreby. Kritizujú tiež neprofesionálny prístup k sťažnostiam žiakov a rodičov, ponižovanie a šikanu, extrémne prísne tresty za prezuvky či meškanie. Nepozdáva sa im ani fakt, že chýba študentská rada, ale tiež vrátnici a upratovačky v budovách školy. "Študenti by však najradšej celé vedenie vymenili, pretože sa obávajú, že staré nebude schopné prijať zmeny a pochopiť, že škola je priestor na kvalitnú výučbu a prípravu na budúce povolanie, kam chodia študenti radi," doplnila Mečárová.


Markíza žiada preveriť dane Kočnerových spoločností

Dôvodom žiadosti je spor o miliónové zmenky.

BRATISLAVA. V súvislosti s kauzou zmeniek v hodnote takmer 70 miliónov eur požiadal vysielateľ TV Markíza Finančné riaditeľstvo SR o preverenie, či si spoločnosti spojené s Marianom Kočnerom riadne splnili daňové povinnosti. Dôvodom je podozrenie z viacnásobného porušenia zákona o účtovníctve, zákona o dani z príjmov a daňového poriadku. Zástupcovia televízie v tejto súvislosti upozorňujú, že spoločnosť Správa a inkaso zmeniek, s.r.o., ktorá sa na súde domáha vyplatenia, ako aj ich predchádzajúci vlastníci, spoločnosti Inkasný servis, a.s., a Midas Investments Ltd. neviedli zmenky riadne v účtovníctve a výnosy zo zmeniek neboli riadne zdanené. "Spomínané spoločnosti mali zohľadniť vlastníctvo, prevod či nadobudnutie zmeniek v daňových priznaniach. Keďže tieto spoločnosti takto nepostupovali, samozrejme ani nezaplatili daň v zákonnej výške. Nezaplatená daň môže byť vo výške niekoľko miliónov eur," uviedol mediálny zástupca TV v prípade Peter Papanek. Absencia zmeniek v účtovníctve a postoj uvedených spoločností a ich štatutárov k plneniu daňových povinností svedčia podľa zástupcov televízie o tom, že nároky uplatnené na súde voči Markíze v prípade zmeniek nie sú opodstatnené. Markíza pravosť zmeniek spochybňuje už od začiatku sporu. Na základe posudku písmoznalkyne je podľa TV značne nepravdepodobné, že zmenky boli podpísané v roku 2000 tak, ako to tvrdia Marian Kočner a Pavol Rusko. Televízia v tejto súvislosti podala trestné oznámenie na Kočnera a Ruska za údajné falšovanie cenných papierov a marenie spravodlivosti. Prípadom sa zaoberá Národná kriminálna agentúra (NAKA). Koncom apríla tohto roka Okresný súd Bratislava v jednom z prípadov rozhodol, že bývalý riaditeľ TV Markíza Pavol Rusko a v druhom rade aj samotná televízna spoločnosť sú povinní preplatiť zmenku v hodnote 8,3 milióna eur spoločnosti Správa a inkaso zmeniek Mariana Kočnera. Toto rozhodnutie ešte nie je právoplatné, televízia oznámila, že sa voči nemu odvolá.


Učitelia ukončili svoj stupňovaný štrajk. Hovoria, že splnil úlohu

Iniciatíva slovenských učiteľov hovorí, že v súčasnosti už nevidia priestor pre jeho ďalšie pokračovanie.

BRATISLAVA. Iniciatíva slovenských učiteľov (ISU) v stredu ukončila stupňovaný štrajk, za lepšie podmienky v školstve však chcú ďalej bojovať. Po stredajšom pochode za zodpovednosť od ministerstva školstva pred ministerstvo financií to novinárom povedal Vladimír Crmoman z Iniciatívy slovenských učiteľov s tým, že stupňovaný štrajk splnil svoju úlohu, no v súčasnosti už iniciatíva nevidí priestor na jeho ďalšie pokračovanie. Stupňovaným štrajkom sa podľa ISU podarilo upozorniť na všetky problémy v školstve, opäť sa o nich diskutuje a učitelia vidia, ako reagujú vládni predstavitelia. ISU tiež podľa jej predstaviteľov pomáha aj povedomie, že problém v školstve treba riešiť. Ako ďalej tvrdia, celkovú úspešnosť však budú vedieť učitelia posúdiť po dlhšom čase, bez ich aktivít by však nebolo napätie v spoločnosti. Ako doplnil Branislav Kočan z Iniciatívy slovenských učiteľov, jedným z dôvodov ukončenia štrajku je aj to, že ubúda počet učiteľov, ktorí sa do štrajku zapájajú. "Počet je tiež dôležitý na to, aby bol nátlak. Od začiatku sme sa stretli so zastrašovacou kampaňou od predstaviteľov tohto štátu, možno aj to zohralo úlohu. Keď sme však konzultovali s učiteľmi, prečo sa na štrajku nezúčastnia, vyjadrovali podporu, ale štrajk považovali za málo nátlakový," hovorí. "Predstavitelia štátu povedali, že sa budú baviť len s Odborovým zväzom pracovníkov školstva a vedy na Slovensku. Na rade je teraz zväz, ktorý by mal prebrať iniciatívu," spomenul Kočan. "Všetky akcie, ktoré smerujú k zlepšeniu slovenského školstva, ktoré bude zväz vyvíjať, sme pripravení aj naďalej podporovať," uvádza ISU vo svojom stanovisku. Iniciatíva slovenských učiteľov vyhlásila stupňovaný štrajk učiteľov začiatkom septembra. Začal sa v utorok 13. septembra hodinovým prerušením práce. Vladimír Crmoman z Iniciatívy slovenských učiteľov uviedol, že sa doň zapojilo 1 773 učiteľov zo 106 škôl zo všetkých krajov. Štrajk pokračoval v stredu 21. septembra, keď 2 000 učiteľov z vyše 150 škôl prerušilo prácu na dve vyučovacie hodiny. Vo štvrtok 29. septembra prerušilo 2 031 učiteľov prácu na tri hodiny. V piatok 7. októbra štyri hodiny neodučilo vyše 1 700 učiteľov z 204 škôl na Slovensku. Pedagogických a odborných zamestnancov v regionálnom školstve je približne 89-tisíc.


Medzi migrantmi smerujúcimi do USA sa stupňuje napätie

V meste Tapanatepec v sobotu skupinka migrantov napadla muža pri rozdávaní jedla a vody.

TAPANATEPEC. V tábore migrantov zo Strednej Ameriky, ktorí cez Mexiko prechádzajú k južnej hranici USA vypukol nepokoj. Informoval o tom šéf bezpečnosti mesta Tapanatepec Raul Medina Melendez. Podľa neho niektorých rozrušilo, keď sa ich v sobotu večer muž s megafónom pokúšal zoradiť a presvedčiť ich, aby počkali, kým sa dostanú na radu, keď im zástupcovia mesta rozdávali sendviče a vodu. Nespokojní ľudia z davu muža začali napádať a on sa pokúsil pred nimi utiecť. Rozšírila sa pritom falošná správa, že na úteku zo sebou zobral dieťa, aby sa pred útočníkmi ochránil. Migranti muža dobehli a zbili. Polícia však zakročila a muža hospitalizovali. Niektorí migranti sa v nedeľu ujali slova a s pomocou mikrofónu pokarhali tých, čo v sobotu zaútočili, a vyzvali na lepšie správanie sa.Skupinu tvorí približne štyritisíc ľudí a v meste Tapanatepec si oddýchli počas svojej dlhej púte k USA. Momentálne sa nachádzajú asi 1 600 kilometrov od hraničného priechodu v texaskom McAllene.Väčšina migrantov je rozhodnutá ísť ďalej a to aj napriek ponuke útočiska od mexického prezidenta. Enrique Peňa Nieto v piatok oznámil začatie programu, v rámci ktorého sľubuje útočisko, zdravotnícku starostlivosť, vzdelanie a pracovné miesta pre tých, čo sa rozhodnú zostať na juhu Mexika, v štátoch Chiapas alebo Oaxaca. Zatiaľ sa podľa mexického ministerstva vnútra zapojilo do programu 111 osôb.


Ruský opozičný denník Novaja Gazeta vyzbrojí svojich novinárov

Podľa šéfredaktora podstúpia mnohí zamestnanci výcvik zaobchádzania so zbraňami.

MOSKVA. Ruský opozičný denník Novaja Gazeta plánuje vybaviť svojich zamestnancov zbraňami na obranu pred možnými útokmi. Informoval o tom vo štvrtok britský denník Guardian. "Ak štát nie je pripravený nás chrániť, ochránime sa sami," uviedol Sergej Sokolov, zástupca šéfredaktora opozičného denníka. Podľa šéfredaktora Novej Gazety Dmitrija Muratova podstúpia mnohí zamestnanci výcvik zaobchádzania so zbraňami a noviny nakúpia takzvané "traumatické zbrane". Tie obsahujú gumené projektily, ktoré môžu byť použité na sebaobranu, ale môžu tiež spôsobiť smrteľné zranenie. Rozhodnutie šéfov denníka prichádza v čase násilia voči nositeľom opozičných názorov v Rusku. Tento týždeň sa udial v moskovskej redakcii liberálnej rozhlasovej stanice Echo Moskvy útok nožom na moderátorku, ktorá utrpela vážne zranenia.


Posledný duel Zemana s Drahošom bol podľa českých politikov vyrovnaný

Televízny duel bol podľa politikov kvalitnejší a kultivovanejší.

PRAHA. Štvrtkovú debatu českých prezidentských kandidátov Miloša Zemana a Jiřího Drahoša hodnotia lídri českých politických strán ako vyrovnanú, informoval spravodajský portál Novinky.cz. Finálový duel v pražskom Rudolfine moderovala Světlana Witowská a v priamom prenose ho vysielali české verejnoprávne televízie ČT1 a ČT24. "Hodnotím to ako vyrovnaný výkon a konečne i zo strany súčasného prezidenta aj celkom kultivovaný duel," uviedol pre Novinky.cz podpredseda ODS Miloš Vystrčil. Debatu ako vyrovnanú a kvalitnejšiu než tú, ktorá prebehla v utorok v televízii Prima, zhodnotil i predseda TOP 09 a europoslanec Jiří Pospíšil. "Som na strane pána profesora Drahoša. Pripadá mi, že pánovi profesorovi viac sedí formát pokojnejšej debaty než formát, ktorý bol viac divadelný," komentoval v tejto súvislosti. "Pán Drahoš si z môjho pohľadu drží úroveň, neznižuje sa k invektívam, pôsobí vecne a sebaisto. Môj kandidát je skvelý a bude dôstojnou hlavou štátu," uviedol zase šéf hnutia STAN Petr Gazdík. Predseda SPD Tomio Okamura povedal, že k posúdeniu toho, ktorý z kandidátov je presvedčivejší, nemôže slúžiť len diskusia na ČT, kde sa podľa neho Zeman ocitol v nepriateľskom prostredí. "Presvedčivá je pre nás doterajšia práca prezidenta a jeho politické názory. Naopak akékoľvek krásne reči, ktorými sa dnes pán Drahoš zrazu vydával za bojovníka s Bruselom a migrantmi, ťažko prekryjú jeho doterajšiu nečinnosť," konštatoval po debate Okamura. Súčasný český premiér a líder hnutia ANO Andrej Babiš pre Novinky.cz povedal, že debatu nesledoval, lebo je na pracovnej ceste v švajčiarskom Davose. Finálny duel prezidentských kandidátov si nepozrel ani predseda KDU-ČSL Pavel Bělobrádek, ktorý údajne práve "uspával deti".


Správu o vyšetrovaní havárie boeingu v Etiópii zverejnia v novembri

JAKARTA. Záverečná správa o výsledkoch vyšetrovania havárie lietadla Boeing 737 MAX spoločnosti Lion Air, pri ktorej vlani zahynulo 189 ľudí, bude zverejnená v prvej polovici novembra. Informoval o tom v stredu indonézsky úrad pre civilné letectvo (KNKT). Agentúra Reuters citovala vyjadrenie hovorcu KNKT, ktorý spresnil, že návrh konečnej verzie správy bol odoslaný "relevantným stranám" 24. augusta. Príjemcovia správy majú teraz 60 dní, aby sa k jej obsahu vyjadrili. Nemenované oficiálne zdroje pre Reuters uviedli, že predbežná verzia záverečnej správy bola zaslaná všetkým zainteresovaným stranám vrátane spoločností Boeing a Lion Air a americkej Federálnej leteckej správe (FAA). Najpredávanejšie lietadlo spoločnosti Boeingu - Boeing 737 MAX - je od marca tohto roku celosvetovo stiahnuté z prevádzky po tom, ako pri dvoch haváriách lietadiel tohto typu v priebehu piatich mesiacov zahynulo 346 ľudí. Medzi obeťami havárie takéhoto boeingu v Etiópii boli aj štyria občania Slovenska. Príčinou oboch havárií boli zrejme problémy so systémom riadenia MCAS. Americký výrobca lietadiel Boeing v júli oznámil, že poskytne 100 miliónov dolárov (88,55 milióna eur) na pomoc rodinám obetí po haváriách jeho dvoch strojov 737 MAX lietadiel v Indonézii a Etiópii, a tiež na podporu miestnych samospráv a neziskových organizácií. Vyplatenie tejto sumy bude rozložené na niekoľko rokov a bude nezávislé od výsledku súdnych sporov v súvislosti s uvedenými haváriami, pri ktorých zahynulo dovedna 346 ľudí, uviedol hovorca Boeingu. Boeing teraz čelí vyšetrovaniu ministerstva spravodlivosti USA v súvislosti s vývojom modelu 737 MAX, vyšetrovaniam regulačných úradov a viac ako stovke súdnych sporov s rodinami obetí. Boeing rokuje o urovnaní sporu s Lion Airom. Ponúkol separátne rokovania rodinám obetí Ethiopian Airlines, ale niektoré z nich už povedali, že nie sú pripravené dohodnúť sa na vyrovnaní. Boeingu tak hrozia dlhé súdne spory.